title: Kesäparalympialaiset 1968

text: Kesäparalympialaiset 1968 järjestettiin Tel Avivissa Israelissa 4–13. marraskuuta. Alun perin kisat oli tarkoitus järjestää Méxicossa, Meksikossa, joka oli valittu järjestämään samana vuonna järjestetyt olympialaiset. Kuitenkin vuonna 1966 Meksikon hallitus vetäytyi pois vastuusta järjestää vuoden 1968 paralympialaiset. Paralympialaisten alkuperäinen ideoija, Sir Ludwig Guttmann, halusi kuitenkin jatkaa kisojen perinnettä ja hyväksyi Israelin hallituksen kutsun järjestää kisat Israelissa.


title: Kesäparalympialaiset 1968

text: Kisat avattiin 4. marraskuuta Jerusalemin heprealaisen yliopiston areenalla 10 000 henkilön läsnä ollessa. Kisoihin osallistui 750 urheilijaa 29 maasta. Vuoden 1968 kisojen uusina lajeina esiteltiin nurmikeilailu eli Lawn bowls, naisten koripalloilu ja miesten 100m pyörätuolikelaus. Kisojen päätösseremonia järjestettiin Tel Avivissa. Kisat avasi ja päätti silloinen varapääministeri Yigal Allon.


title: Kesäparalympialaiset 1968

text: Suomea kisoissa edusti yleisurheilussa Veikko Puputti, mutta hän ei saavuttanut mitallisijoitusta.


title: Arsenal de l’Aéronautique

text: Arsenal de l'Aéronautique oli Ranskan valtion omistama lentokonevalmistaja toisen maailmansodan aikana. Se suunnitteli muutamia hyvin kehittyneitä lentokoneita, mutta niitä valmistettiin huomattavan vähän. Lisäksi ne eivät ehtineet valmistua ennen Saksan Ranskan-valtausta.


title: Jättipalsami

text: Jättipalsami ("Impatiens glandulifera") on suurikokoinen, yksivuotinen ja hyvin kilpailukykyinen palsamikasvi. Laji on kotoisin Himalajalta, mutta se on levinnyt puutarhakarkulaisena laajoille alueille vieraslajiksi muun muassa Suomessa.


title: Jättipalsami

text: Suomessa jättipalsami kasvaa yleensä 100–200 cm korkeaksi, mutta joskus jopa yli kolmemetriseksi. Mehevä, lähes haaraton varsi on pehmeän vihreä, osin punaisen sävytteinen. Alemmat lehdet ovat vastakkain, ylemmät tavallisesti kolmittain. Lehdet kasvavat 5–25 senttimetrisiksi ja ovat suikeita, paksuja sekä tiheä- ja suippuhampaisia. Lehtipuoliskossa on 30–45 hammasta. Kukinto on 5–12 kukkainen terttu. Isokokoiset kukat ovat huppumaisia ja kannuksellisia, eri asteisesti punaisia, joskus myös valkoisia. Jättipalsami kukkii Suomessa heinä-syyskuussa.


title: Jättipalsami

text: Jättipalsami on alun perin kotoisin Himalajan alueelta Intiasta. Koristekasviksi muun muassa Eurooppaan tuotu laji on päässyt nopeasti villiintymään. Nopeaa leviämistä ovat tehostaneet erityisesti jättipalsamin siemenkodat, jotka räjähtävät auki kosketettaessa. Siemenet saattavat tällöin lentää jopa 7 metrin päähän. Esimerkiksi Etelä-Englannissa laji levisi 1839–1855 välisenä aikana useimpien jokien ja purojen rannoille, tosin osaksi ihmisen avustamana.


title: Jättipalsami

text: Suomessa jättipalsamia tavataan asutuksen liepeillä jo Etelä-Lappia myöten. Lajilla ei ole Suomen luonnossa luontaisia vihollisia, mikä edistää sen leviämistä.


title: Jättipalsami

text: Alkuperäisellä esiintymisalueella jättipalsami kasvaa vuoristossa 1 800 metristä aina puurajalle saakka 4 000 metriin. Muualla tulokaslajina jättipalsami on levinnyt puutarhoista luontoon. Se viihtyy erityisesti rannoilla, ojanvarsissa, kosteissa metsissä ja kaatopaikoilla. Laji on viime vuosikymmeninä yleistynyt Suomessa nopeasti. Nopeasti yleistyvän, suurikokoisen tulokaslajin hävittämistä suomalaisesta luonnosta on ryhdytty 2000-luvulla vaatimaan yhä useammin. Jättipalsami on vahva kilpailija, joka kykenee monin paikoin syrjäyttämään alkuperäistä kasvistoa. Paras keino hävittää jättipalsami sen valtaamilta alueilta on kitkeä se ennen siemenkotien muodostumista. Jättipalsami irtoaa helposti juurineen.


title: Jättipalsami

text: Jättipalsamissa esiintyviä kasvinsyöjiä ovat ainakin seuraavat lajit: juurikaskirva ("Aphis fabae"), horsmakiitäjä ("Deilephila elpenor"), Impatientinum balsamines, Siobla sturmi ja palsamikenttämittari ("Xanthorhoe biriviata").


title: Jättipalsami

text: Jättipalsami on vanha puutarhojen koristekasvi ja sitä on istutettu myös mehiläiskasviksi. Nykyään lajia kuitenkin näkee useammin puutarhoista luontoon karanneena kuin puutarhoissa. Laji sietää myös varsin varjoisia kasvupaikkoja, mikä lienee osasyy sen aiempaan suosioon puutarhoissa.


title: Jättipalsami

text: Ruokaisa ja nuoret versot käytettävissä parsan lailla.


title: Joseph Pilato

text: Joseph Pilato (s. 16. maaliskuuta 1949) on yhdysvaltalainen elokuva- ja ääninäyttelijä. Hänen tunnetaan kenties parhaiten George Romeron elokuvasta "Elävien kuolleiden päivä", jossa hän näytteli pahansuopaa kapteeni Rhodesia, sekä ääninäyttelyn osalta elokuvasta "Digimon".


title: Joseph Pilato

text: Sivurooleissa hän on esiintynyt muun muassa elokuvissa "Dawn of the Dead" ja "Pulp Fiction".


title: Liisa Savolainen

text: Liisa Savolainen (5. elokuuta 1897 Pietari – 31. elokuuta 1920 Pietari) oli suomalainen kommunisti, joka oli yksi Kuusisen klubin murhien uhreista.


title: Liisa Savolainen

text: Pietarilaisen työmiehen tytär Liisa Savolainen oli ollut mukana perustamassa Suomen kommunistista puoluetta vuonna 1918. Hän työskenteli Jukka Rahjan sihteerinä sekä toimitsijana SKP:n sotilasjärjestössä.


title: Liisa Savolainen

text: Savolainen kuoli SKP:n ns. revolveriopposition suorittamien Kuusisen klubin murhien uhrina 31. elokuuta 1920 Pietarissa. Hänet on haudattu yhdessä muitten uhrien kanssa Pietarin Mars-kentälle, ja hänen nimensä löytyy kentällä sijaitsevasta "Elokuun kommunardien hautakivestä".


title: Jalo Heikinheimo

text: Jalo Veikko Heikinheimo (3. tammikuuta 1890 Jyväskylä – 15. marraskuuta 1972) oli suomalainen jääkärieverstiluutnantti. Hänen vanhempansa olivat lääninrovasti Karl Abiel Heikel ja Augusta Hellman. Hänet vihittiin avioliittoon vuonna 1919 Aino Dagmar Lähdeahon kanssa.


title: Jalo Heikinheimo

text: Heikinheimo kirjoitti ylioppilaaksi Helsingin uudesta yhteiskoulusta vuonna 1910 ja liittyi Pohjois-Pohjalaiseen osakuntaan. Hän suoritti lääketieteen alkututkinnon vuonna 1912 ja toimi sen jälkeen assistenttina yliopiston fysiologisessa laboratoriossa vuonna 1913–1915. Sotakorkeakoulun komentajakurssin hän suoritti vuosina 1929–1930.


title: Jalo Heikinheimo

text: Heikinheimo osallistui etappitoimintaan Holmön - Jepuan suunnalla, kunnes liittyi vapaaehtoisena Saksassa sotilaskoulutusta antavaan jääkäripataljoona 27:n täydennyspataljoonaan 6. huhtikuuta 1916, josta hänet siirrettiin 28. heinäkuuta 1916 pataljoonan 4. komppaniaan ja edelleen pataljoonan haupitsipatteriin 13. joulukuuta 1916. Hän otti osaa asemasotaan Misse-joella ja Riianlahden rannikkoasemissa sekä Aa-joen talvitaisteluihin.


title: Jalo Heikinheimo

text: Heikinheimo saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan adjutantiksi Jääkäritykistöön ja otti osaa taisteluihin Tampereella. Tampereen valtauksen viime vaiheessa hän toimi hetken rintamaosasto A:n esikuntapäällikön tehtävissä. Myöhemmin hän johti kahta jalkaväkikomppaniaa Karkun ja Vammalan valtauksissa, joista viimeksi mainitussa haavoittui 18. huhtikuuta 1918.


title: Jalo Heikinheimo

text: Suomen sisällissodan jälkeen Heikinheimo määrättiin 30. kesäkuuta 1918 Suomen senaatin sota-asiaintoimituskuntaan, josta hänet siirrettiin edelleen 24. heinäkuuta 1918 sotilaspoliittisen ja sanomalehtitoimiston (K 3:n) toimistopäälliköksi. Sotaministerin adjutantiksi hänet nimitettiin 27. 1. 1919 ja 1. tammikuuta 1920 hänet nimitettiin vanhemmaksi adjutantiksi. Hänet siirrettiin 17. syyskuuta 1924 alkaen Pohjois-Savon rykmentin 1. pataljoonan komentajaksi, josta hänet komennettiin 29. kesäkuuta 1928 alkaen rykmentin Aliupseerikoulun johtajaksi. Joensuun sotilaspiirin päälliköksi hänet siirrettiin 1. heinäkuuta 1933, josta hänet komennettiin 18. kesäkuuta 1937 Savon jääkärirykmentin 1. pataljoonan komentajaksi.


title: Jalo Heikinheimo

text: Talvisotaan Heikinheimo osallistui 1. Täydennysdivisioonan esikuntapäällikkönä, josta hänet siirrettiin myöhemmin päälliköksi Jalkaväenkoulutuskeskus 3:een. Välirauhan aikana hän toimi 5. Armeijakunnan esikunnan koulutusasiain esiupseerina, josta hänet siirrettiin myöhemmin liikekannallepanotöiden johtajaksi Etelä-Pohjanmaan sotilasläänin esikuntaan ja edelleen Etelä-Hämeen sotilasläänin esikuntaan. Jatkosotaan hän osallistui Päämajan erikoistehtävissä, josta hänet siirrettiin Jalkaväenkoulutuskeskus 20:n päälliköksi, missä tehtävässä hän oli vuoteen 1955 saakka, jolloin hänet siirrettiin Etelä-Hämeen sotilasläänin komentajan apulaiseksi, jota tehtävää hoiti sodan loppuun saakka, jolloin erosi vakinaisesta palveluksesta ja siirtyi koetehtaan johtajaksi lääketehdas Orionille. Orionia hän palveli vuoteen 1945 saakka, jolloin siirtyi Oikeusministeriön palvelukseen asiantuntijaksi sotilashenkilöiden armahdusasioita Tasavallan Presidentin esittelyyn valmisteltaessa. Hänet on haudattu Niittykumpuun.


title: Jalo Heikinheimo

text: Heikinheimo toimi Pohjois-Savon rykmentin upseerien sotilaspedagogisen kurssin johtajana vuonna 1925 ja rykmenttiin määrättyjen reserviupseerien koulutuksenjohtajana vuonna 1925 sekä 3. Divisioonan kanta-aliupseerien viestikurssien johtajana vuonna 1927.


title: Jalo Heikinheimo

text: Heikinheimo toimi Armeijan valistustyön järjestämistä suunnitelleen komitean jäsenenä vuonna 1918 ja Petsamon Suomeen liittämisen aiheuttamia toimenpiteitä suunnitelleen komitean jäsenenä vuonna 1920 sekä Vapaussodan invalidien liiton ensimmäisenä puheenjohtajana vuonna 1924 ja johtokunnan jäsenenä vuodesta 1925 alkaen. Suomen voimistelu- ja urheiluliiton hiihtojaoston varapuheenjohtajana hän toimi vuosina 1922–1924 ja Jääkärikotisäätiön hallituksen jäsenenä vuosina 1929–1932 sekä Joensuun lyseon vanhempainneuvoston puheenjohtajana vuosina 1936–1937. Hän toimi myös Suomen armeijan edustajistossa Lützenin taistelun 300-vuotisjuhlassa vuonna 1932.


title: Jalo Heikinheimo

text: Heikinheimo oli Suomen ampujain liiton erikoismestari vapaakivääriammunnassa ja mestari pienoiskivääriammunnassa.


title: Jalo Heikinheimo

text: Heikinheimo oli mukana perustamassa Suomen Sotilas -aikakauslehteä ja toimi lehden toimittajana vuosina 1919–1925 sekä julkaisi kirjoituksia useissa aikakaus- ja päivälehdissä.


title: Tom Walsh

text: Tom Walsh (s. 22. huhtikuuta 1983 Arlington, Massachusetts) on yhdysvaltalainen jääkiekkopuolustaja.


title: Tom Walsh

text: Walsh pelasi yliopistosarjassa Harvardin yliopiston joukkueessa neljä kautta (2002–2006). Tämän jälkeen Walsh siirtyi AHL:ssa pelaavaan San Jose Sharksin farmijoukkue Worcester Sharksiin kaudeksi 2006–2007. Osan kaudesta Walsh pelasi ECHL-sarjassa Fresno Falconsin joukkueessa. Kaudeksi 2007–2008 Walsh kuitenkin vakiinnutti paikkansa Worcesterin puolustuksessa, ja pelasi koko kauden AHL:ssä.


title: Tom Walsh

text: Walsh siirtyi kaudeksi 2008–2009 SM-liigaan HIFK:hon. Walsh pelasi HIFK:ssa 30 ottelua, mutta osapuolet purkivat sopimuksensa tammikuussa, ja Walsh palasi tämän jälkeen kotimaahansa kuntouttamaan olkapäätään. Britannian pääsarjajoukkue Belfast Giants hankki Walshin joukkueeseensa kaudeksi 2009–2010. Walsh lopetti uransa keväällä 2010.


title: Judo kesäolympialaisissa 2008

text: 2008 kesäolympialaisten judokilpailut käytiin 9.–15. elokuuta. Judokilpailuissa oli sekä miehillä että naisilla seitsemän painoluokkaa. Judon kilpailupaikkana toimi "Beijing Science and Technology University Gymnasium".


title: Ferdinand T. Kettunen

text: Ferdinand Teodor Kettunen (18. tammikuuta 1889 – 31. elokuuta 1920 Pietari) oli suomalainen kommunisti. Hän oli yksi Kuusisen klubin murhien uhreista.


title: Ferdinand T. Kettunen

text: Pietarilainen metallimies Ferdinand Kettunen oli mukana maanalaisessa toiminnassa jo vuoden 1905 aikana. Kettunen oli aktiivinen Venäjän sosialidemokraattisen työväenpuolueen bolševikkisiivessä vuodesta 1906 alkaen. Hän oli vuonna 1920 toimitsijana SKP:n sotilasjärjestössä.


title: Ferdinand T. Kettunen

text: Kettunen kuoli SKP:n ns. revolveriopposition suorittamien Kuusisen klubin murhien uhrina 31. elokuuta 1920 Pietarissa. Hänet on haudattu yhdessä muitten uhrien kanssa Pietarin Mars-kentälle ja hänen nimensä löytyy kentällä sijaitsevasta "Elokuun kommunardien hautakivestä".


title: Willis Ochieng

text: Willis Ochieng (s. 10. lokakuuta 1981) on kenialainen jalkapallomaalivahti. Hän edusti vuosina 2007–2010 Veikkausliigan IFK Mariehamnia. Hän siirtyi maarianhaminalaisjoukkueeseen kaudeksi 2007 Ruotsin 2-divisioonassa pelaavasta Skellefteå FF:sta. Ochieng on myös pelannut Kenian maajoukkueessa.


title: Willis Ochieng

text: Keskusrikospoliisi etsii Ochiengia korruptioepäilyjen vuoksi jotka liittyvät singaporelaiseen Wilson Raj Perumaliin. Tämän väitetään maksaneen Ochiengille kahdesta ottelusta 50 000 euroa. Julkisuudessa esitetyistä väitteistä huolimatta Veikkaus ei ole seurannut Mariehamn IFK:n pelejä kaudella 2010. Ochieng tiettävästi pelaa Tansaniassa Simba SC:ssa.


title: Juho Viitasaari

text: Juho (Jukka) Theodor Viitasaari (30. tammikuuta 1891 Orivesi – 31. elokuuta 1920 Pietari) oli suomalainen kommunisti joka oli yksi Kuusisen klubin murhien uhreista.


title: Juho Viitasaari

text: Helsinkiläinen leipuri Jukka Viitasaari oli ollut mukana perustamassa Suomen kommunistista puoluetta vuonna 1918. Hän toimi vuonna 1920 punaupseerina Pietarissa.


title: Juho Viitasaari

text: Viitasaari kuoli SKP:n ns. revolveriopposition suorittamien Kuusisen klubin murhien uhrina 31. elokuuta 1920 Pietarissa. Hänet on haudattu yhdessä muitten uhrien kanssa Pietarin Mars-kentälle ja hänen nimensä löytyy kentällä sijaitsevasta "Elokuun kommunardien hautakivestä".


title: Neidermeyer’s Mind

text: Neidermeyer's Mind on yhdysvaltalaisen metal-yhtyeen Kornin vuonna 1993 julkaistu demo, jonka tuottajana toimi Ross Robinson. Myöhemmin Robinson on toiminut tuottajana yhtyeen albumeilla. Myöhemmin kappaleet työstettiin studioversioiksi, joista kolme ensimmäistä julkaistiin yhtyeen debyyttialbumilla "Korn" (1994). "Alive" julkaistiin virallisena studioversiona vasta albumille "Take a Look in the Mirror" vuonna 2003.


title: Kesäparalympialaiset 1972

text: Kesäparalympialaisia 1972 ei järjestetty Münchenissä, kuten saman vuoden olympialaiset, koska olympialaisten järjestelijät ilmoittivat että olympiakylä tultaisiin sulkemaan olympialaisten jälkeen ja siitä tehtäisiin yksityisasuntoja. Kun muita sopivia majoituspaikkoja ei löytynyt Münchenistä, tarjoutui Heidelberg järjestämään paralympialaiset. Länsi-Saksan liittopresidentti Gustav Heineman avasi kisat, joihin osallistui 1 004 urheilijaa 41 maasta, 2. elokuuta 1972.


title: Kesäparalympialaiset 1972

text: Vuoden 1972 paralympialaisissa oli näytöslajeina muun muassa maalipallo ja 100 metrin juoksu sokeille ja näkövammaisille. Tämä tarkoitti sitä, että nämä vammaluokat olivat ensimmäisen kerran mukana kisoissa, vaikkakin vain näytöslajeissa.


title: Kesäparalympialaiset 1972

text: Suomalaisia osallistujia oli 19, jotka toivat kaksi hopea- ja yhden pronssimitallin Suomelle.


title: Toshihiro Takeda

text: Toshihiro Takeda (s. 1975) on Kahjot Ninjat -kilpailun yksi tähdistön jäsenistä. Hän on gifulainen palomies. Takedan ensiesiintymisen ohjelmassa tapahtui 24-vuotiaana viidennessä Kahjot Ninjat -ohjelmassa. Silloin hän pääsi toiselle tasolle, mutta epäonnistui hämähäkinnousussa. Hän on ainoa tähdistön jäsen, joka ei ole päässyt viimeiselle tasolle. Hän on läpäissyt ensimmäisen tason 12 kertaa ja toisen tason 10 kertaa.


title: Toshihiro Takeda

text: Alla on tulokset Takedan tuloksista Kahjot Ninjat kilpailuissa ja numero ja este missä hän epäonnistui.Tähdellä merkittyjen esteiden suomenkielistä nimeä ei tiedetä.


title: Digitaalinen valokuva

text: Digitaalinen valokuva on digitaalikameran matriisikennolle valotettu fotonien varausta ilmaiseva digitaalinen tiedosto, jota voidaan tarkastella esimerkiksi tietokoneen näytöllä. Siitä täytyy tehdä valokuvavedos ennen kuin tiedosto saadaan käsin kosketeltavaan muotoon. Valokuvista voidaan tehdä digitaalisia vedoksia myös kuvanlukijalla.


title: Digitaalinen valokuva

text: Valokuvavedos valmistetaan joko valottamalla "immateriaalinen" digitaalinen tiedosto valonherkälle vedostusmateriaalille. Vedostusmateriaali on usein paperipohjaista, mutta se voi olla muovia tai siitä voidaan tehdä digitaalinen vedos esimerkiksi portable document format pdf-muotoon. Digitaalisia vedostusta kutsutaan yleisesti tulostamiseksi. Digitaalinen vedos voidaan tehdä myös painomenetelmällä. Digitaalinen vedos voi olla paitsi valoherkälle materiaalille vedostettu, myös esimerkiksi painomusteella eri materiaaleille siirretty painokuva, digitaalinen tuloste tai valokopio. Digitaalinen valokuva voidaan tuottaa myös "aineettomana" "immateriaalisena" vedoksena valkokankaalle tai näyttöpäätteelle.


title: Digitaalinen valokuva

text: Digitaalisuus on laajentanut valokuvan käyttöä monella tavalla. Digitaaliset minilaboratoriot hyödyntävät yhtä lailla filmiä kuin digitaalista kuvatiedostoa originaalinaan. Tämä on yksinkertaistanut valokuvausprosessia. Samalla prosessilla voidaan valmistaa aidolle valokuvapaperille vedostetut kuvat niin värinegatiiveista, mustavakoisista negatiiveista, dioista kuin digitaalisista tiedostoista. Samalla voidaan helposti valmistaa yksilölliset postikortit, kalenterit ja valokuva-albumit. Valokuvia voidaan helposti tilata verkon kautta tai kuvakioskeista.


title: Digitaalinen valokuva

text: Valokuvalle on tullut uusia digitaalisia sovellutuksia. Internetistä on tullut valokuvan suurin jakelukanava. Valokuvaa pystytään hyödyntämään entistä tehokkaammin niin perhekuvissa kuin tarkkailukameroissa kasvojentunnistuksen ansiosta. Digitaalinen kamera tekee kuvausvaiheessa korjauksia kuvaan muun muassa tarkentaen kasvoihin ja poistaen epäterävyyttä. Valokuvan muokkaus oli ennen vaikeaa ja vain kehittyneiden harrastelijoiden tai ammattilaisten puuhaa. Nyt helpot kuvankäsittelyohjelmat ovat tehneet siitä monelle perhekuvaajalle osan valokuvausta. Valokuvalla voidaan jopa huijata tulevia sukupolvia.


title: Paul Raud

text: Paul Raud (22. lokakuuta 1865 – 22. marraskuuta 1930, Tallinna) oli virolainen taidemaalari, joka kaksoisveljensä Kristjan Raudin (1865–1943) kanssa kuuluu Viron kansallisen taiteen uranuurtajiin. Hän oli myös ensimmäinen virolainen taidemaalari, joka alkoi elääkseen maalata muotokuvia.


title: Paul Raud

text: Raud opiskeli Düsseldorfin taideakatemiassa vuosina 1888–1894. Palattuaan Viroon hän keskittyi ensisijaisesti realististen muotokuvien maalaamiseen. Hän teki myös impressionistisia maisemamaalauksia. Hän maalasi vuonna 1902 Tallinnan Pyhän Hengen kirkkoon alttaritaulun "Kristus ristillä".


title: Paul Raud

text: Raud sai vuonna 1911 piirustuksenopettajan paperit Pietarin taideakatemiasta ja toimi vuodesta 1914 piirustuksenopettajana Tallinnassa. 1920-luvulla hän oli opettajana valtion taidekoulussa.


title: Vesipallon Euroliiga

text: Vesipallon Euroliiga on vesipallon Euroopan laajuinen huippuseurajoukkueiden sarja. Ensimmäinen kausi pelattiin vuosina 1963–1964 nimellä Euroopan Cup. Vuonna 1996 nimeksi tuli Mestarien liiga. Nykyinen nimi ja kilpailusysteemi otettiin käyttöön vuonna 2003.


title: Am Ende der Sonne

text: Am Ende der Sonne on Farin Urlaubin toinen sooloalbumi, joka julkaistiin 29. maaliskuuta 2005. Albumin kappaleista "Dusche", "Porzellan" ja "Sonne" julkaistiin singleinä.


title: NHL 09

text:
NHL 09 on EA Sportsin kehittämä jääkiekkoaiheinen urheilupeli, joka on osa NHL-pelisarjaa. Peli julkaistiin Yhdysvalloissa ja Kanadassa 9. syyskuuta 2008 ja Suomessa 25. syyskuuta 2008. PS3-versio oli alun perin tarkoitus julkaista Suomessa 11. syyskuuta 2008, mutta julkaisu myöhästyi aina 20.8.2008 päivään. Xbox 360 -versio julkaistiin kuitenkin jo 11. syyskuuta. Peli on saatavilla PlayStation 3-, Xbox 360- ja PlayStation 2 -konsoleille sekä PC:lle.
Pelin Xbox 360-version kannessa on ruotsalainen Nicklas Bäckström ja PS3-version kannessa kanadalainen Dion Phaneuf.


title: NHL 09

text: Pelin Windows -versio on käännetty PlayStation 2 -versiosta.


title: NHL 09

text: "NHL 09" -pelissä on paljon uudistuksia. Be A Pro -tilassa pelaaja aloittaa AHLstä yhdellä pelaajalla ja yrittää nousta NHL-joukkueen kokoonpanoon. Pelaajaa arvioidaan yli kuudellakymmenellä eri osa-alueella. Create-a-play breakoutsissa voi hallita kokonaan pelaajan omistamaa joukkuetta, ja sen taktiikkaa omalta puolustusalueelta vastustajan päähän. Defensive skill stickin ominaisuuksia on muutettu helpomman puolustamisen suuntaan. Se antaa pelaajan katkaista syöttöjä ja nostaa vastustajan mailaa juuri ennen kuin vastustaja on syöttämässä. Yli 300 eri animaatiota tappelusta ja taklaamisesta tulee uuteen psyykkisyyteen pohjautuvaan taklaus- ja tappelumoottoriin. Moottoria ei tulla käyttämään "NHL 09":ssä, mutta sillä tuotettiin pelin yli 300 animaatiota jotka nähdään itse pelissä. Pelissä on myös uutena liigana Venäjän Superliiga edelliseltä vuodelta.


title: NHL 09

text: Pelissä on myös uusi online-liiga, jossa voi luoda 10 pelaajan joukkueita. Otteluun voi laittaa vain 6 pelaajaa joukkuetta kohden. Jokainen peli tullaan tallentamaan tilastoiltaan organisaatioon, ja asettamaan ranking-pisteitä joukkueelle kilpaillessaan muita joukkueita vastaan. Tietyn ajan päästä parhaat joukkueet menevät Playoffeihin ja taistelevat EA:n valitsemista palkinnoista. Pelaajan tilastot tallennetaan mikä pitää pelaajan pisteet ajan tasalla ja näyttävät parhaimmat pelaajat oikeilla nimillä pelinimen sijaan. Pelissä on myös mahdollisuus laittaa yksinkertaiset "NHL 94" -näppäimet, jotka auttavat pelaajaa tottumaan peliin paremmin. Päänäppäimet tekevät suurimman osan työstä, kuten X/A-näppäimestä syöttää ja O/B-näppäimestä laukaisee oikean analogisen sauvan sijasta.


title: NHL 09

text: Pelissä on myös uudentapainen One handed dekes -harhautus, jolla voi suojata kiekkoa yhdellä kädellä. Demo on julkaistu PlayStation Networkiin ja Xbox Liveen. Peli sisältää normaalin pelin kolmannen erän, uuden Be-A-Pro moden kolmannen erän ja opetustoiminnon tärkeimpiin komentoihin. Demossa on mahdollista pelata vain Pittsburgh Penguins ja Detroit Red Wings joukkueilla. Jim Hughson ja Craig Simpson ovat PC:n ja PlayStation 2:n peleissä selostamassa, kun taas Gary Throne ja Bill Clement selostavat Xbox 360 ja PlayStation 3 -versioilla pelikuvan perusteella."NHL 09" sai yleisesti hyvää palautetta. Se on saanut seitsemän kertaa "vuoden paras urheilupeli" palkinnon.


title: NHL 09

text: Peli sisältää myös kappaleita, jotka soitetaan ainoastaan pelitauoilla, eikä niitä voi nähdä EA Traxin ruudulla:Custom-kappaleita voi lisätä, tosin ainoastaan Xbox 360-versiossa.


title: Saga (kylä)

text: Saga on kylä Gerin kunnassa Baixa Cerdanyan comarcassa Gironan maakunnassa Katalonian itsehallintoalueella Espanjassa. Kylässä oli vuonna 2015 kaksikymmentäkuusi asukasta.


title: Saga (kylä)

text: Kylässä sijaitsee vanha Saint Eugenian kirkko, joka edustaa romaanista tyyliä.


title: Saga (kylä)

text: Portbousta Sabiñánigoon kulkeva N-260-tie kulkee kylän läpi.


title: Syväekologia

text: Syväekologia on maailmankatsomus, joka korostaa ihmisen yhteenkuuluvuutta luonnon kanssa. Syväekologian mukaan elämää tulee kunnioittaa ja luonnolla ja biodiversiteetillä on itseisarvo. Ihmisillä ei katsota olevan oikeutta tyydyttää toissijaisia tarpeitaan muiden lajien ensisijaisten tarpeiden kustannuksella. Syväekologia korostaa elämistä harmoniassa luonnon kanssa ja vastustaa tarpeetonta kulutusta.


title: Syväekologia

text: Norjalainen filosofi Arne Næss muotoili syväekologian käsitteen ja periaatteet. Næssin mukaan syväekologia perustuu kaiken elämän moraaliseen kunnioittamiseen. Katsomus sisältää humanismin, mutta laajentaa sen periaatteita myös ihmisen ja luonnon väliseen suhteeseen. Næssin ajatteluun vaikuttivat filosofi Baruch Spinoza ja väkivallan vastustaja Mahatma Gandhi. Næss katsoi, että väkivalta ja muiden elollisten, niin ihmisten kuin muidenkin eliöiden, vahingoittaminen on aina väärin.


title: Syväekologia

text: Arne Næssin kehittämät syväekologian periaatteet:Näiden periaatteiden pohjalta Næss kehitti ajattelumallin, jota hän kutsui nimeltä ”ekosofi N”. Ekosofialla hän tarkoitti viisautta elämisessä ja asumisessa. Ekosofi N on Næssin henkilökohtainen ekosofia. Hänen mukaansa jokainen yksilö, yhteisö ja kulttuuri kehittää omat periaatteensa omista lähtökohdistaan käsin.


title: Syväekologia

text: Suomessa syväekologiaa edustavat "Elonkehä"-lehti ja Vihreä Elämänsuojelun Liitto. Vihreä Elämänsuojelun Liitto perustettiin vuonna 1987 ja sitä olivat perustamassa muun muassa Pentti Linkola, Eero Paloheimo ja Matti Sarmela.


title: Markku Huusko

text: Markku Johannes Huusko (s. 6. toukokuuta 1963 Uusikaupunki) on nykymuotoisen Uuden Suomen verkkolehden päätoimittaja ja yksi sen perustajista.


title: Markku Huusko

text: Huusko syntyi lääkintöneuvos Simo Huuskon ja Raija Noposen perheeseen. Hän valmistui vuonna 1989 valtiotieteiden maisteriksi Helsingin yliopistosta pääaineenaan kansantaloustiede. Huusko sai töitä Uuden Suomen taloustoimittajana vuonna 1990 ja oli siellä lehden lopettamiseen asti syksyllä 1991.


title: Markku Huusko

text: Ennen siirtymistään vuonna 2007 verkossa henkiin herätetyn Uuden Suomen vetäjäksi hän toimitti Arvopaperi-lehden nettipalvelua, minkä ohella hän osallistui sijoittamiseen erikoistuneen "Perjantaipörssi"-tv-ohjelman juontamiseen Yleisradiossa. Aikaisemmin Huusko työskenteli Kauppalehdessä vuoteen 2000 pörssitoimittajana, New Yorkin kirjeenvaihtajana ja uutispäällikkönä.


title: Periklís Pierrákos-Mavromichális

text: Periklís Pierrákos-Mavromichális (; 1863 – 1938) oli kreikkalainen miekkailija, joka voitti pronssia vuoden 1896 kesäolympialaisissa florettiturnauksessa. Pierrákos-Mavromichális voitti nelihenkisessä karsintaryhmässään kaikki muut, paitsi ei ranskalaista Henri Callotia. Karsintaryhmän voittaja eli Callot pääsi finaaliin, ja Pierrákos-Mavromichális sai pronssia.


title: Pianosonaatti nro 6 (Beethoven)

text: Ludwig van Beethoven sävelsi kuudennen pianosonaattinsa F-duuri op. 10 vuosina 1796 – 1798. Se julkaistiin jälkimmäisenä mainittuna vuonna.


title: Pianosonaatti nro 6 (Beethoven)

text: Teoksen kesto on noin 14 minuuttia. Teos on omistettu Anne Margarete von Brownelle.


title: Pianosonaatti nro 6 (Beethoven)

text: Teoksessa on kolme osaa:


title: Pianosonaatti nro 6 (Beethoven)

text: Teoksen ensimmäinen ja kolmas osa ovat sonaattimuotoisia.


title: Tuomo Manninen

text: Tuomo Manninen (s. 1962 Jyväskylä) on suomalainen valokuvaaja. Hän asuu ja työskentelee Helsingissä.


title: Tuomo Manninen

text:
Manninen tunnetaan ennen kaikkea ryhmämuotokuvistaan, joita hän on kuvannut vuodesta 1995 lähtien ympäri maailmaa.
Mannisen kansainvälinen läpimurto tapahtui Venetsian biennaalissa 2001. Tämän jälkeen Mannisen näyttelyitä on nähty ympäri maailmaa, muun muassa Rencontres d’Arles -valokuvafestivaaleilla 2007.


title: Tuomo Manninen

text: Ryhmämuotokuvien näyttelyn "Me/We" 2008 esittelyssä todetaan: ”Mannisen ryhmämuotokuvat risteilevät dokumentaation ja dramatisoinnin välimaastossa, huolelliset sommitelmat yhdistyvät hetken tallentamiseen. Ryhmä muovaa ja rakentaa jokaisen yksilön identiteettiä, mutta samalla se häivyttää eritteleviä yksilöllisiä piirteitä. Manninen osoittaa, että merkityksellisyydestään huolimatta ryhmä ei voi koskaan lopullisesti määrittää ihmistä.”


title: Justin Cook

text: Justin Ryan Cook (s. 4. huhtikuuta 1982 Lubbock, Texas, Yhdysvallat) on yhdysvaltalainen tuottaja ja ääninäyttelijä, joka työskentelee englanniksi dubattujen animesarjojen ja elokuvien parissa. Parhaiten Cook tunnetaan YuYu Hakushosta, jossa hän ääninäyttelemisen lisäksi toimi tuottajana ja ohjaajana.


title: Justin Cook

text: Cook aloitteli uraansa ääninäyttelijänä vuonna 2000, kun hän toimi sitä ennen FUNimationille dubbausten äänittäjänä Dragon Ball Z -spesiaalien parissa. Puolen vuoden jälkeen Christopher Sabat pyysi Cookia koe-esiintymään. Hän sai ensimmäiseksi roolikseen Denden samaisesta Dragon Ball Z -animesta, minkä jälkeen Cook on tehnyt monipuolisesti äänirooleja ja tuottanut englanniksi käännettyjä animesarjoja.


title: Borneonpiispahaikara

text: Borneonpiispahaikara ("Ciconia stormi") on kattohaikaroihin kuuluva lintulaji. Se on erittäin uhanalainen.


title: Borneonpiispahaikara

text: Borneonpiispahaikara kasvaa noin 75–91-senttiseksi. Se on suurimmaksi osaksi musta, mutta höyhenpeitteessä on myös valkoisia alueita. Nokka on punainen, ja silmää ympäröi keltainen rengas.


title: Borneonpiispahaikara

text: Borneonpiispahaikaraa on tavattu Borneon saaren lisäksi Sumatralla, Thaimaan eteläisimmissä osissa sekä Malesian niemimaalla. Populaation kooksi arvellaan 250-500 yksilöä. Borneonpiispahaikaraa uhkaavat etenkin metsien hakkuut. Laji on suojeltu Thaimaassa, Malesiassa ja Indonesiassa.


title: Leonídas Pýrgos

text: Leonídas Pýrgos (, 1874 Mantíneia – ?) oli kreikkalainen miekkailija, joka voitti kultaa vuoden 1896 kesäolympialaisissa ammattilaisten florettiturnauksessa. Turnaukseen osallistui vain kaksi miekkailijaa, Pýrgos ja ranskalainen Joanni Maurice Perronet. Pýrgos voitti Perronetin osumin 3-1. Voittonsa myötä Pýrgoksesta tuli nykyaikaisten olympialaisten ensimmäinen kreikkalainen olympiavoittaja.


title: Joanni Perronet

text: Joanni Maurice Perronet (19. lokakuuta 1877 Pariisi – 1. huhtikuuta 1950 Pariisi) oli ranskalainen miekkailija, joka voitti hopeaa vuoden 1896 kesäolympialaisissa ammattilaisten florettiturnauksessa. Turnaukseen osallistui vain kaksi miekkailijaa, Perronet ja kreikkalainen Leonidas Pirgos. Pirgos voitti Perronetin osumin 3–1.


title: Asia Pacific Poker Tour

text: Asia Pacific Poker Tour (APPT) on ensimmäinen Aasian ja Tyynenmeren alueen iso pokeriturnaussarja. Se järjestettiin ensimmäisen kerran vuonna 2007. Kuten European Poker Touria, APPT:tä sponsoroi PokerStars. APPT:n finaalipöydät kuvataan myös televisiolle. Toinen turnaussarja alkoi Macaosta syyskuussa 2008 ja kolmas samasta paikasta elokuussa 2009.


title: Geórgios Iatrídis

text: Geórgios Iatrídis () oli kreikkalainen miekkailija, joka osallistui vuoden 1896 kesäolympialaisissa säiläturnaukseen. Iatrídiksen hävittyä turnauksessa kaikki neljä otteluansa, hän sijoittui viimeiseksi koko turnauksessa, eli viidenneksi.


title: Niin sanottu elämäni

text: Niin sanottu elämäni ("My So-Called Life") on yhdysvaltalainen teini-ikäisille suunnattu televisiosarja. Sarjaa esitettiin Yhdysvalloissa 25. elokuuta 1994 – 26. tammikuuta 1995. Sen tuottaminen lopetettiin 19 jakson jälkeen huonojen katsojalukujen vuoksi.


title: Niin sanottu elämäni

text: Sarjan päähenkilö on Angela Chase on 15-vuotias high schoolia käyvä tyttö tavanomaisine teiniongelmineen. Sarja sai hyviä arvioita kyyniselle 1990-luvun televisio-ohjelmistolle epätavallisesta realistisuudestaan, jopa vanhemmat oli kuvattu nuortenelokuville tavallisten tyypittelyjen sijaan uskottaviksi henkilöiksi omine keski-iän ongelmineen.


title: Niin sanottu elämäni

text: Sarja käynnisti sekä pääosan esittäjän Claire Danesin että Jared Leton näyttelijänurat.Sarjasta on tehty kaksi kirjaa:


title: Ryan Owens

text: Ryan Jay Owens (20. lokakuuta 1980) on yhdysvaltalainen lentopalloilija, joka on pelannut  vuodesta 2002 asti Euroopassa, Etelä-Amerikassa ja Aasiassa.Hän esiintyi Tampereen Isku-Volleyn riveissä lentopallon SM-liigassa kaudella 2008-09. Owens teki paluun Suomen lentopalloliigaan kaudeksi 2015-16, kun hän solmi Hurrikaani Loimaan kanssa sopimuksen.


title: Ryan Owens

text: Owens on pelannut urallaan Suomen lisäksi Belgiassa, Tanskassa, Watarissa, Tšekissä, Puerto Ricossa, Brasiliassa, Kreikassa, Koreassa, Italiassa ja Indonesiassa.


title: Ryan Owens

text: Owens aloitti lentopallon pelaamisen vasta 16-vuotiaana lukioikäisenä. Vuotta myöhemmin valmistuessaan lukiosta Owens siirtyi yliopistoon, jossa hän jatkoi lentopallouraansa. Hän pelasi kahdessa eri yliopistojoukkueessa: Dominican Universityssa ja Kendall Collegessa.


title: Ryan Owens

text: Opiskeluvuosien jälkeen Owens aloitti ulkomailla mittavan kansainvälisen uransa. Hän pelasi ensimmäisen kautensa kansainvälisillä kentillä Belgian liigassa, VBC Guibertin joukkueen riveissä. Seuraavan kautensa hän pelasi Saksan Bundesliigassa, VC Markranstaedtin riveissä siirtyen tämän jälkeen Tanskan pääsarjaan, josta ura jatkui Qatarin pääsarjaan ja Tšekin A1-liigaan. Kaudella 2005-06 Owens pelasi Puerto Ricon Superliigassa, jonka jälkeen hän siirtyi Brasilian Superliigaan.


title: Ryan Owens

text: Tämän jälkeen Owens matkasi takaisin Eurooppaan, Kreikan pääsarjaan Ethnikos Alexandroupolis riveihin. Kreikka-pestin jälkeen hän teki sopimuksen Tampereen Isku-Volleyn kanssa, SM-liigaan. Suomessa vietetyn kauden jälkeen Owens palasi Kreikan pääsarjaan jatkamaan ammattilaisuraansa kahdeksi vuodeksi. Sen jälkeen koitti kausi Korean pääsarjassa ja Italian A1-liigassa. Kaudella 2014-15 amerikkalaispelaaja pelasi kotimaassaan.


title: Ryan Owens

text: Vuonna 2005 Owens valittiin kahdeksantoista pelaajan Yhdysvaltojen maajoukkueryhmään, johon hän kuului myös kausilla 2007 sekä 2008. Hän taisteli tiukasti paikasta Yhdysvaltojen vuoden 2008 olympiajoukkueeseen. Pekingin kisat jäivät lopulta haaveeksi. USA:n maajoukkueryhmässä Owens on ollut mukana myös kausilla 2010 ja 2013.


title: Ryan Owens

text: Owens omaa kovan ulottuvuuden, kun hän ponnistaa peräti 365 senttimetrin korkeuteen. Hän on 201cm pitkä ja painaa 95kg.


title: Beijing 2008 (videopeli)

text: Beijing 2008 on vuoden 2008 Pekingin kesäolympialaisiin perustuva urheilupeli. Pelissä voi kisailla 34 eri lajissa. Pelissä voi myös valita maan ja päättää sille osallistujat olympialaisiin. Euoroopassa peli julkaistiin 27. heinäkuuta 2008 ja Pohjois-Amerikassa 5. elokuuta 2008. Pelin kehitti Eurocom ja julkaisi SEGA. Pelin alustat ovat Microsoft Windows, PlayStation 3 ja Xbox 360. Pelin tallennusvälineet ovat Blu-ray ja DVD.


title: Luettelo nykyisistä valtioiden ja hallitusten päämiehistä

text: Tämä on luettelo nykyisistä valtioiden ja hallitusten päämiehistä.


title: Citroën Acadiane

text: Citroën Acadiane on Citroënin vuosina 1978–1987 valmistama pieni tavara-auto, joka perustui Dyane-malliin. Se korvasi Citroën 2CV -malliin perustuneen Citroën AK400:n. Espanjassa ja Portugalissa autoa myytiin nimellä Dyane 400.


title: Citroën Acadiane

text: Acadianessa oli periaatteessa sama takaosa kuin AK400:ssa.


title: Citroën Acadiane

text: Mallin nimessä ”Aca” on edeltäjämallin mallimerkintä AK ranskaksi lausuttuna. ”Diane” taas otettiin Dyane-nimestä.


title: Ben Wallace

text: Ben Wallace (s. 10. syyskuuta 1974 White Hall, Alabama) on yhdysvaltalainen uransa päättänyt NBA-sarjan koripalloilija. Hänen pelipaikkojaan olivat iso laitahyökkääjä ja sentteri. Wallacea pidetään yhtenä kaikkien aikojen puolustajista NBA:ssa ja hänet onkin valittu 4 kertaa NBA:n parhaaksi puolustajaksi.


title: Ben Wallace

text: Wallacen muita saavutuksia ovat muun muassa NBA:n mestaruus vuonna 2004. Wallace aloitti ammattilaisuransa vuonna 1996 Washington Wizardsissa. Vuonna 2000 hän siirtyi pelaamaan Detroit Pistonsiin ja 2006 edelleen Chicago Bullsiin. Vuoden 2008 puolivälistä eteenpäin hän pelasi Cleveland Cavaliersin riveissä, kunnes hänet vaihdettiin Phoenix Sunsiin ja Suns osti hänen sopimuksensa ulos. Wallacelle tarjottiin paikkaa vanhaan joukkueeseensa Pistonsiin, jonka hän hyväksyi. Wallace tunnetaan lempinimellä ”Big Ben”.


title: Yhdistelmälääke

text: Yhdistelmälääke on lääke jossa vaikuttavia aineita on kaksi tai useampia. Joitakin lääkeaineita käytetään yhdistelminä esimerkiksi siksi että ne tehostavat hyvin toistensa vaikutusta, tai joidenkin yhdistelmälääkkeiden eri ainesosat vaikuttavat kehon eri osa-alueisiin, luoden näin yhdessä halutunlaisen yhteisvaikutuksen.


title: Yhdistelmälääke

text: Yhdistelmälääkkeitä ovat esimerkiksi monet yskänlääkkeet joissa voi olla samassa mikstuurassa erikseen yskänärsytystä ja limaa irrottavia ainesosia; tai kipulääkkeet joissa on parasetamolia ja kodeiinia, jotka voimistavat toistensa analgeettista vaikutusta.


title: Jyrki Tamminen

text: Jyrki Tamminen (s. 1963) on suomalainen teatteriohjaaja ja Pohjois-Karjalan taidetoimikunnan lastenkulttuurin ja monikulttuurisen taidetyön läänintaiteilija. Hän toimii läänintaiteilijan tehtävässä 1. helmikuuta 2008 – 31. tammikuuta 2013. Tammisella on sekä kasvatus- että teatterialan koulutus (nukketeatteri).


title: Jyrki Tamminen

text:
Tamminen on ohjannut yhteistyössä ohjaajaparina Anne Välinoron kanssa mm. näytelmät: Kuu kiikkuu (Teatteri Mukamas), Odysseus - meri ja miehet (Valkeakosken kaup.teat.), Rauhallinen Erkki, Viidakkopoika (Teatteri 2000 ja Seinäjoen kaupunginteatteri) ja Gulliverin jäljillä (Hämeenlinnan teatteri). Viimeisin työparin yhteistyö on Mitä kuuluu, Hanhiemo? ensi-ilta tammikuu 2012.
Henkilökohtaisia ohjauksia ovat lisäksi mm. Onnellinen prinssi (Joensuun kaupunginteatteri), Ovimikko (Nukketeatteri Reaktori), Leikin soitto - soiton leikki nukketeatterikonsertti (Mikkelin ja Joensuun kaupunginorkesterit 2011-2012).


title: Antti Laurila

text: Antti Laurila on Laurilan perheen esikoinen Väinö Linnan romaanisarjassa "Täällä Pohjantähden alla". Antti on vähämielinen, ja häntä joudutaan pitämään jatkuvasti sidottuna.


title: Antti Laurila

text: Aliina joutuu naimisiin Anton Laurilan kanssa jo rippikouluiässä sattuneen "vahingon" vuoksi. Esikoispoika Antti osoittautuu kasvaessaan vähämieliseksi. Kasvattaminen on vaikeaa, kun Anttoosta ei oikein ole siihen eikä Aliinakaan ihmeitä osaa. Antti ei varsinaisesti ole väkivaltainen, mutta hän saattaa tehdä milloin mitäkin pahaa mielijohteidensa mukaan. Kun häntä yritetään estää esimerkiksi rikkomasta jotakin, hän suuttuu, jolloin raavaalla Anttoollakin on hänen pitelemisessään täysi työ.


title: Antti Laurila

text: Kun Antti on kasvanut myös ruumiinvoimiltaan niin suureksi, ettei hänen enää voida antaa olla irrallaan, hänet on pakko kahlehtia pakarin seinään. Kun kunnanmiesten korviin on kantautunut, että Anttoo on joskus lyönyt poikaa, he puuttuvat asiaan. Pitäjään on juuri perustettu vaivaistalo, mutta Anttoo kieltäytyy jyrkästi antamasta poikaansa sinne ”kiusattavaksi”. Sitä paitsi vaivaistalo täyttyy muutoinkin ääriään myöten, eikä Antin asiaan sen koommin palata: ”On tässä kunnan niskoilla eläjää ilmankin.” Aliina ja Anttoo yrittävät turhaan kieltää nuorempia poikia Arvia ja Uunoa kiusaamasta Anttia.


title: Antti Laurila

text: Tilallinen Kalle Töyry, jonka maalla Laurilan torppa sijaitsee, häätää Laurilan perheen vuonna 1907 saatuaan mittansa täyteen Lauriloiden niskoittelusta, ja poliisit saapuvat toimeenpanemaan häätöä. Kahleistaan vapautettu Antti on romaanin kertojan mukaan ”hirvittävän näköinen” hoitamattomine hiuksineen ja partoineen, yllään vain rohdinkankainen mekko. Hänen ranteisiinsa on kiedottu riepuja, jotta kahleet eivät niitä hankaisi, ja hänen otsassaan ”hullunryppyjen” vieressä on suuri luomi. Tapahtuman aikana Antti onnistuu karkaamaan häntä saattavalta poliisilta ja lähtee uskomattoman nopeasti, kahleet maata viistäen, juoksemaan navetasta irti päästetyn Laurilan sonnin perään. Raskasliikkeisellä konstaapelilla ei ole mitään mahdollisuuksia tavoittaa Anttia, joten nimismies joutuu komentamaan ratsupoliisin ottamaan karkulaista kiinni. Kiinnioton jälkeen Antti istutetaan samaan rekeen köysiin sidotun, poliiseille vastarintaa tehneen isänsä Anttoon kanssa ja hänet viedään nyt vaivaistalon suljetulle osastolle, jossa hän elää edelleen kahleissa ja mölisee, ja vähitellen hän katoaa tarinasta.


title: Antti Laurila

text: Kun kansalaissodan loppuvaiheissa kuolemaan tuomittuja ja vaivaistalon mielisairasosastolla säilytettyjä, mukaan lukien Anttoo Laurila, lähdetään Ilmari Salpakarin johdolla viemään teloitettaviksi, läheisen kopin ristikolla varustetun luukun takaa kuuluu Antin mekastus. 1930-luvun puolivälin aikaan vaivaistalon mielisairasosastolle tuodaan raivokkaasti käyttäytyvä Susi-Kustaa, jolloin viereisessä sellissä oleva Antti alkaa meluta ja hyppiä innostuneena uuden asukkaan tulosta. Viimeisen kerran hänet tavataan joulukuussa 1939, kun Preeti Leppänen vie hänelle peltimukillisen kahvia tyttärenpoikansa Valtun sankarihautajaisista palattuaan.


title: Kabhi Alvida Naa Kehna

text: Kabhi Alvida Naa Kehna (devanagariksi कभी अलविदा न कहना, , myös muodoissa ”"Kabhi Alvida Na Kehna"” sekä ”"KANK"”) on intialaisen ohjaajan Karan Joharin neljäs ohjaus. Se julkaistiin 11. elokuuta 2006, ja se luokitellaan Bollywood-elokuvaksi. Pääosia esittävät Amitabh Bachchan, Shahrukh Khan, Rani Mukerji, Preity Zinta, Abhishek Bachchan ja Kirron Kher. Elokuva sijoittuu 2000-luvun New Yorkiin. Se sai monia ehdokkuuksia ja voitti useita palkintoja.


title: Kabhi Alvida Naa Kehna

text: Dev Saran (Khan) on ammattilaisjalkapalloilija, joka on onnettomassa avioliitossa uraansa keskittyvän Rhean (Zinta) kanssa. Heillä on myös poika, Arjun. Heidän luonaan asuu myös Devin äiti Kamaljit (Kher). Maya (Mukherji) on opettajatar, joka on naimisissa lapsuudenystävänsä Rishin (Abhishek Bachchanin) kanssa. Maya ei voi saada lapsia eikä tunne täyttävänsä vaimon velvollisuuksiaan.


title: Kabhi Alvida Naa Kehna

text: Dev tapaa Mayan sattumalta juuri ennen Mayan häitä ja he päätyvät juttelemaan. Dev vakuuttaa Mayan siitä, että naimisiinmeno on oikea ratkaisu, vaikka Maya ei rakastakaan miestään kuin ystävänä. Vaikka he ovat toisilleen täysiä vieraita, he tulevat hyvin toimeen keskenään ja jäävätkin ajattelemaan toisiaan, kun heidän tiensä eroavat.


title: Kabhi Alvida Naa Kehna

text: Neljä vuotta kohtaamisen jälkeen he tapaavat taas ja huomaavat molempien avioliittojen olevan pulassa. He päättävät auttaa toisiaan, mutta rakastuvatkin ja päätyvät lopulta pettämään aviopuolisoitaan, mikä johtaa heidän avioliittojensa lopullisiin hajoamisiin. He molemmat joutuvat jättämään perheensä, mutta valehtelevat toisilleen kaiken olevan hyvin, ja niin heidän tiensä eroavat.


title: Kabhi Alvida Naa Kehna

text: Kolme vuotta myöhemmin Rishi on menossa uudelleen naimisiin ja pyytää Mayaa bestmanikseen. Maya suostuu, ja häissä hän tapaa Devin entisen vaimon Rhean, joka kertoo Mayalle Devin muuttavan Kanadaan. Maya lähtee Devin perään juna-asemalle ja tavoittaa hänet juuri ennen junan lähtöä, ja heistä tulee viimein pari.


title: Kabhi Alvida Naa Kehna

text: Näyttelijätär Kajolin oli tarkoitus esittää Maya Talwaria. Kun Kajol joutui jättäytymään projektista, rooli meni hänen serkulleen Rani Mukerjille, jonka oli tarkoitus esittää Preity Zintan rooli. Kajol tekee kuitenkin pienen cameoroolin ”Rock ’n’ Roll Soniye” -kappaleen aikana.


title: Kabhi Alvida Naa Kehna

text: Elokuvaa kuvattiin New Yorkissa yli 90 päivää. Muutama kohtaus kuvattiin studiossa Mumbaissa.


title: Kabhi Alvida Naa Kehna

text: "Kabhi Alvida Naa Kehna" julkaistiin Intian lisäksi myös Pohjois-Amerikassa ja Yhdistyneessä kuningaskunnassa elokuussa 2006. Intiassa elokuva menestyi ensimmäisenä viikkona erittäin hyvin, mutta sen jälkeen sen suosio laski huomattavasti. On sanottu, että elokuvan saamat ristiriitaiset arvostelut sekä moderni tapa käsitellä avioliittoa ja sen ongelmia olivat liikaa perinteitä vaaliville intialaisille. Muualla maailmassa elokuva tuotti tasaisesti hyvin.


title: Kabhi Alvida Naa Kehna

text: Elokuva rikkoi myös Joharin aiemman elokuvan, K3G – Ilon päiviä, surun päiviä, viisi vuotta kestäneen ennätyksen eniten tuottaneena intialaisena elokuvana. Se sai myös ensi-iltansa ennätyksellisesti yli 1 200 elokuvateatterissa.


title: Kabhi Alvida Naa Kehna

text: Musiikin elokuvaan on tehnyt suosittu kolmikko Shankar-Ehsaan-Loy. Soundtrackilla on seitsemän kappaletta.


title: Laosin vaakuna

text: Laosin vaakuna () on Laosin kansallinen tunnus, jossa on Pha That Luangin buddhalainen stupa ja Nam Ngunin tekojärvi. Vaakunan keskelle on sijoitettu asfaltoitu tie ja sen oikealle puolelle riisipelto, jonka taustalla kohoaa metsä. Vaakunan alalaidassa on hammaspyörä. Vaakunaa ympäröivät riisintähkät, joita kietoo yhteen punainen nauha, jossa lukee laon kielellä "”Rauha, itsenäisyys, demokratia, yhtenäisyys, hyvinvointi”"


title: Laosin vaakuna

text: Vaakunan kuvioilla on symboliarvo: Pha That Luangin temppeli kuvaa Laosin kansan suurta menneisyyttä. Voimalaitos, hammaspyörä ja tie kuvaavat maan teollistumista ja teknistä edistystä, riisipelto ja riisintähkät taas maanviljelystä. Metsä kuvaa maan luonnonvaroja.


title: Isòvol

text: Isòvol () on kunta Baixa Cerdanyan comarcassa, Gironan maakunnassa, Katalonian itsehallintoalueella, Espanjassa. Kunnan pinta-ala on 10,8 neliökilometriä ja asukkaita siellä on 289 (2009). Väestötiheys on 26,7 as./km².


title: Isòvol

text: Isòvolin naapurikunnat ovat Ger koillisessa, Das ja Prats i Sansor etelässä sekä Bellver de Cerdanya idässä.


title: Isòvol

text:
Kunnasta on matkaa Puigcerdàan 13,1 kilometriä, La Seu d'Urgelliin 35,2 km, Andorran pääkaupunkiin Andorra la Vellaan 54,4 km, Gironaan 140,4 km ja Katalonian pääkaupunkiin Barcelonaan 141,9 km.
Kunnan nähtävyyksiä ovat muun muassa romaanista tyyliä edustavat kirkot Església de Sant Pere d'Olopte, Església de Sant Miquel d'Isóvol ja Església de Santa Maria d'All.


title: Isòvol

text: Isòvolin asutuskeskukset ja niiden väkiluvut vuonna 2007:


title: Laosin kip

text: Laosin kip () on Laosin rahayksikkö, joka on ollut käytössä vuodesta 1952. Se jakaantuu 100 attiin. Sen valuuttasymboleja ovat "₭" ja "₭N". Sillä on käytössä 10, 20 ja 50 attin kolikot ja 1000, 2000, 5000, 10 000, 20 000, 50 000 kipin setelit.


title: BMW Beach Volley Pro Tour

text: BMW Beach Volley Pro Tour on Suomessa pelattava rantalentopallon SM-kiertue, joka käsittää viisi osakilpailua ympäri kesää huipentuen SM-finaaleihin. Kaikki osakilpailut televisioidaan MTV3-kanavalla.


title: BMW Beach Volley Pro Tour

text: BMW Beach Volley Pro Tourilla säännöt ovat aivan samanlaiset kuin kansainvälisillä rantalentopallokentillä. Kaikki osakilpailut alkavat miesten osalta jo perjantaina ja naisten osalta lauantaina.


title: Karjala-Diskaveri (jalkapalloseura)

text: Karjala-Diskaveri (, karjalan kielellä ) on jalkapalloseura Petroskoista, Karjalan tasavallasta. Joukkue pelaa Venäjän amatööriliigassa luoteisen liittovaltiopiirin sarjassa. Joukkue on historiansa aikana tunnettu nimillä "Spartak", "Karjala", "Erzi" ja "Kajala-Erzi". Parhaimmillaan joukkue pelasi kaudella 1990 2. divisioonassa.


title: Isomaltsa

text: Isomaltsa ("Atriplex prostrata") on yksivuotinen punakukkainen kasvi, joka kuluu revonhäntäkasvien heimoon. Se kasvaa 20–90 cm korkeaksi ja haaroo melko runsaasti. Lehdet muistuttavat keihäänkärkiä. Pienet punertavat kukat ovat sykeröinä lähellä vartta. Kasvin yleiskuva muistuttaa sen sukulaista jauhosavikkaa.


title: Isomaltsa

text: Isomaltsaa tavataan Pohjoismaissa merenrannikoilla; Keski- ja Etelä-Euroopassa se on yleisempi.


title: Project Gotham Racing (pelisarja)

text: Project Gotham Racing tai PGR on Microsoftin Xbox- ja Xbox 360-pelikonsolien yksinoikeus -peli. Ensimmäinen osa "Project Gotham Racing" on julkaistu Xboxille vuonna 2001 konsolin julkaisun yhteydessä. Peli osoittautui suureksi menestykseksi ja jatko-osia alettiin tehdä. Seuraava osa "Project Gotham Racing 2" on julkaistu vuonna 2003 Xbox:lle ja oli myös suuri menestys. Jatko-osat "Project Gotham Racing 3" ja "Project Gotham Racing 4" on julkaistu Xbox 360 konsolille.


title: Project Gotham Racing (pelisarja)

text: Pelissä ei vain ajeta kilpaa vaan myös kerätään "Kudos"-pisteitä, joita saadaan taitavilla ja tyylikkäillä revityksillä ja pyörähdyksillä, hypyillä ja ilmalennoilla, radalla pysymisellä, imussa ajamisella, kahdella pyörällä tasapainottelulla ja kisoissa voittamisella. Sarjan peleissä avautuu uusia autoja Kudos-pisteiden määrän kasvaessa tai ostettaessa autoja Kudos-pisteillä.


title: Turkmenistanin manat

text: Turkmenistanin manat () on Turkmenistanin rahayksikkö, joka on ollut käytössä 1. marraskuuta 1993 lähtien. Vuoden 2009 alussa tehdyn rahanuudistuksen jälkeen viisi tuhatta vanhaa manatia vastaa yhtä uutta. Vanhan manatin valuuttakoodi on TMM, uuden TMT. Manat jakaantuu 100 tengeen. Käytössä ovat 1, 2, 5, 10, 20 ja 50 tengen sekä 1 ja 2 manatin kolikot sekä 1, 5, 10, 20, 50, 100 ja 500 manatin setelit.


title: Sarah Siddons

text: Sarah Siddons (s. 5. heinäkuuta 1755 Brecon − k. 8. kesäkuuta 1831 Lontoo) oli brittiläinen näyttelijä. Hän on 1700-luvun kuuluisin tragedia-näyttelijä ja John Philip Kemblen, Charles Kemblen, Stephen Kemblen, Ann Hattonin ja Elizabeth Whitlockin vanhempi sisar. Hänet tunnetaan parhaiten Shakespearen Lady Macbethia esittävän maalauksen mallina.


title: Sarah Siddons

text: Siddonsin kuuluisin rooli oli Lady Macbeth ja vahvalla näyttelemisellään hän lumosi katsojat. Lady Macbethin roolissa hän löysi parhaan mahdollisuuden kykyjensä näyttämiselle. Macbethin jälkeen Siddons näytteli myös muissa Shakespearen näytelmissä. Hän näytteli muun muassa Desdemonaa, Rosalindiä ja Ofeliaa.


title: Sarah Siddons

text: Siddons on haudattuna Lontoossa sijaitsevalle Saint Maryn hautausmaalle.


title: Seattle Center

text: Seattle Center on puisto, huvipuisto sekä viihde- ja urheilukeskus Seattlessa Yhdysvalloissa. Sen tunnetuimpia nähtävyyksiä ovat näkötorni Space Needle ja International Fountain -suihkulähde vuoden 1962 maailmannäyttelyn ajalta. Alueella on myös teatteri ja museoita, esimerkiksi lasitaidepuutarha "Chihuly Garden and Glass" ja kokeellisia taidesuuntia esittelevä EMP Museum ("Experience Music Project").


title: Citroën Ami

text: Citroën Ami (ransk. ”ystävä”) on Citroënin vuosina 1961–1978 valmistama pieni automalli. Amin ja sen sisarmallin Citroën Dyanen korvasi Citroën Visa. Ami oli muutaman vuoden ajan Ranskan eniten myyty automalli. Mallia valmistettiin 1 840 396 kappaletta.


title: Citroën Ami

text: Ami kehitettiin kilpailemaan esimerkiksi Renault 4:n kanssa. Se oli hieman isompi ja ylellisempi kuin Citroën 2CV. Ami oli periaatteessa 2CV uudella korilla. Autoon tehtiin myös muutamia mekaanisia muutoksia kasvaneen painon vuoksi. Useimmat Ami-versiot varustettiin kaksisylinterisellä bokserimoottorilla. Ami ja vuoden 1961 Ford Taunus olivat ensimmäiset nelikulmaisilla ajovaloilla varustetut automallit.


title: Citroën Ami

text: Ami-malleja valmistettiin myös Jugoslavian Nova Goricaan vuonna 1972 perustetussa yhteisyrityksessä nimeltä Cimos, josta 49 prosenttia omisti Citroën ja 51 prosenttia sikäläinen yhtiö Tomos & Iskra.


title: Citroën Ami

text: Ami 6:n sedan-mallin tunnistaa erikoisesta taaksepäin viistosta takalasista, joka tuli tunnetuksi Ford Angliasta. Samantyylinen muotoilu on myös esimerkiksi ensimmäisen sukupolven Citroën C4:n kolmiovisessa mallissa sekä toisen sukupolven Renault Méganessa.


title: Citroën Ami

text: Myöhemmän Ami 8 -mallin takalasi oli perinteisemmin muotoiltu. Auton muotoili ranskalainen korinvalmistaja Heuliez. Suurimmat muutokset olivat sedan-mallin perän lisäksi keulan ja konepellin muotoilussa. Farmarimalli oli melko samankaltainen kuin Ami 6.


title: Citroën Ami

text:
Ami Super oli nelisylinterisellä, Citroën GS:stä peräisin olevalla bokserimoottorilla varustettu versio, jota valmistettiin vuosina 1973–1976.
Pieni sarja coupé-mallisia Citroën M35 -prototyyppejä valmistettiin uskollisille asiakkaille. Prototyyppien tarkoituksena oli testata hydropneumaattista jousitusta erillisrunkoon asennettuna ja Comotor-wankelmoottoria. Tämä moottori oli lyhyen aikaa tuotannossa GS Birotor-mallin voimanlähteenä. Talousvaikeuksiin joutunut Citroën yhdistyi Peugeot’n kanssa ja yhtenä Peugeot’n vaatimuksista oli lopettaa erillisrunkoisen Citroënin kehittäminen. Kaikki M35:set määrättiin tuhottaviksi tästä syystä. Valmistuneet korit lähtivät välittömästi sulattamoon ja M35-omistajia pyydettiin palauttamaan autonsa. Osa testikuskeista kuitenkin kieltäytyi, vaikka Citroën tarjoutui ostamaan M35:n takaisin hyvään hintaan. Kieltäytymisen ansiosta erikoismalleja on edelleen tallella joitakin kappaleita.


title: Tribute to Sarcófago

text: Tribute to Sarcófago on Cogumelo Recordsin vuonna 2002 julkaisema tribuuttialbumi brasilialaiselle metalliyhtye Sarcófagolle.


title: Tribute to Sarcófago

text: Albumin kappaleet valittiin siten, että kaikki halukkaat saivat lähettää Cogumelo Recordsille demon joka sisältäisi yhtyeen version jostain Sarcófagon kappaleesta. Demoja kertyikin yli tuhat, jotka Cogumelo Recordsin ja Sarcófagon jäsenet kuuntelivat lävitse valiten mielestään parhaat versiot. Lopullisella albumilla oli 18 kappaletta ja esittäjinä monia nimekkäitä black metal -yhtyeitä.


title: Tribute to Sarcófago

text: Osa yhtyeistä on julkaissut joko saman tai eri cover-version Sarcófagon jostain kappaleesta myös jollain muulla julkaisullaan.


title: Tribute to Sarcófago

text: Kappaleen jälkeen tulee esittäjä suluissa


title: Kesäparalympialaiset 1976

text: Kesäparalympialaiset 1976 järjestettiin Torontossa, Kanadassa, eikä Montréalissa, kuten saman vuoden olympialaiset.


title: Kesäparalympialaiset 1976

text: Kisoihin osallistui 1 657 urheilijaa 40 eri maasta. Ensimmäisen kerran kisoihin osallistui myös amputoituja urheilijoita sekä näkövammaisia urheilijoita. Kaiken kaikkiaan 253 naisurheilijaa osallistui kisoihin. Jotkut maat vetäytyivät kisoista Etelä-Afrikan harjoittaman apartheidian takia. Koska kisapaikan läheltä ei löytynyt kunnollisia majoituspaikkoja, vuokrasivat kisaisännät koulubusseja ja rakensivat lastauspaikkoja saadakseen kilpailijat kilpailupaikoille.


title: Kesäparalympialaiset 1976

text: Avajaisseremonia järjestettiin 3. elokuuta. Kisojen järjestäminen oli entistä hankalampaa, koska uusien vammaluokkien mukaantulo hankaloitti tilannetta. Ensimmäistä kertaa paralympialaiset myös esitettiin televisiossa. Uusien vammaluokkien mukaantulo merkitsi myös uusien urheilulajien mukaantuloa. Pyörätuolikelauksessa otettiin käyttöön vanhojen matkojen lisäksi myös 200m, 400m, 800m ja 1500m kelauspituudet. Lisäksi uusiksi lajeiksi otettiin kivääriammunta ja maalipallo (jälkimmäinen oli näytöslajina edellisissä kisoissa). Kisojen päätösseremonia järjestettiin 11. elokuuta.


title: Kesäparalympialaiset 1976

text: Suomalaisia kisoihin osallistui 46 ja he saalistivat yhteensä 50 mitallia.


title: Pekka A. Manninen

text: Pekka Allan Manninen (s. 17. elokuuta 1959 Tampere) on suomalainen sarjakuvapiirtäjä. Manninen on väitellyt sarjakuvista tohtoriksi Tampereen yliopiston kasvatustieteiden tiedekunnassa. Sarjakuvapiirtäjänä hän on suuntautunut erityisesti science fictionin ja kauhukirjallisuuden parodiointiin. Hän myös opettaa sarjakuvan tekemistä Tampereella Sara Hildén -akatemian kuvataidekoulussa. Hän on myös "Sarjari"-lehden päätoimittaja.


title: Pekka A. Manninen

text: Mannisen luomia sarjakuvahahmoja ovat muun muassa tamperelainen supersankari Kapteeni Kuolio, joka suojelee kaupunkiaan yliluonnollisilta olennoilta, neuvostoliittolainen tiedemiliisi Igor Motor sekä hieman Judge Dreddiä muistuttava tulevaisuuden ääriväkivaltainen poliisi Teräslilja. Teräslilja on kustantajan kuvauksen mukaan ”sekä kulttuurikriittinen että erittäin väkivaltainen science fiction -sarjakuva. Se on myös huumoria, joskin suurin osa vitseistä liittyy irtirevittyihin raajoihin tai vielä pahempiin asioihin.”


title: Pekka A. Manninen

text: Mannisen sarjakuvia on julkaistu useissa lehdissä, kuten Tähtivaeltajassa. Tähtivaeltajassa on muun muassa ilmestynyt numerosta 4/1993 lähtien "Uniaika"-sarjakuva, jossa Manninen kuvittaa lukijoiden unia. Manninen on myös julkaissut useita sarjakuva-albumeja, joista ensimmäinen oli Ilpo Lagerstedtin käsikirjoittama, 1200-luvun Suomeen sijoittuva "Toinen ristiretki" vuonna 1986. Vuonna 2008 ilmestyi Mannisen esikoisromaani "Kapteeni Kuolio ja Suomen salainen kuningas".


title: Pekka A. Manninen

text: Manninen on myös yksi Suomen ahkerimmista sanaristikkopiirtäjistä. Hänen kädenjälkeään nähdään säännöllisesti muun muassa Ilta-Sanomissa, Maaseudun Tulevaisuudessa, Metrossa, Pellervossa ja Pelikaani-ristikkolehdissä.


title: Isokastesammal

text: Isokastesammal ("Plagiochila asplenioides") on Suomen suurikokoisin heleänvihreitä laikkuja muodostava maksasammallaji.


title: Isokastesammal

text: Isokastesammal on kookas (3–12 cm) lehdellinen maksasammal. Sen litteät, läpikuultavat versot kasvavat melko pystyssä. Sen selkäpuolelta johteiset lehdet ovat pyöreäkärkiset ja hammaslaitaiset.


title: Isokastesammal

text: Isokastesammalta tavataan pohjoisen pallonpuoliskon lauhkealla ja viileällä vyöhykkeellä. Etelä- ja Keski-Suomessa se on yleinen ja pohjoisessa harvinainen.


title: Isokastesammal

text: Isokastesammal viihtyy keskiravinteisilla paikoilla kosteissa kangasmetsissä ja lehdoissa.


title: Keuhkosammal

text: Keuhkosammal ("Marchantia polymorpha") on keuhkosammalten sukuun kuuluva maksasammallaji.


title: Keuhkosammal

text: Keuhkosammal jaetaan kolmeen alalajiin:


title: Keuhkosammal

text: Keuhkosammalella on litteä, alustanmyötäinen sekovarsi. Se kasvaa melko isoina ruusukkeina. Sen kahtia jakautuvien liuskojen yläpinta on verkkouurteinen ja siinä on pistemäisiä ilmarakoja. Keuhkosammalen liuskoissa on tumma keskisuoni ja alapinnalla juurtumahapsia. Itulevyt eli itujyväset kehittyvät liuskojen yläpinnalla olevissa maljamaisissa itukoreissa. Keuhkosammal on kaksikotinen ja sen muna- ja siittiöpesäkkeet syntyvät sateenvarjomaisiin pesäkkeenkannattimiin. Munapesäkkeistön kannattimet ovat pitempivartisia ja niiden päässä on liuskainen kilpi, jonka alapinnalle munapesäkkeet eli arkegoniot kehittyvät. Siittiöpesäkkeistön kannattimet ovat lyhyempivartisia ja niiden päässä on lähes yhtenäinen kilpi, jonka yläpinnalle siittiöpesäkkeet eli anteridiot kehittyvät.


title: Keuhkosammal

text: Keuhkosammalta kasvaa ympäri maailman lauhkeilla ja viileillä alueilla. Se on yleinen koko Suomessa.


title: Keuhkosammal

text: Keuhkosammal kasvaa monenlaisilla kosteilla paikoilla kuten lähteiköissä, soilla ja rannoilla sekä paloalueilla ja kulttuuribiotoopeissa.


title: Kiriši

text: Kiriši on kaupunki Kirišin piirissä, Leningradin alueella, Venäjän federaatiossa 115 kilometrin etäisyydellä Pietarista. Kiriši on perustettu vuonna 1931. Asukasluku on 52 826 tuhatta.


title: Kiriši

text: Kirišissä on suuri öljynjalostamo Kirišinefteorgsintez (Киришинефтеоргсинтез) tai Kinef (Surgutneftegazin Kirišin jalostamon sijainti ). Itämeren öljyputki (Baltic Pipeline System) kulkee tämän jalostamon kautta.


title: Kiriši

text: Naisten vesipallojoukkue KINEF-Surgutneftegaz on hallitseva Venäjän mestari.


title: Staraja Russa

text: Staraja Russa () on kaupunki, kaupunkikunta ja Staraja Russan piirin hallinnollinen keskus Novgorodin alueella Venäjällä. Se sijaitsee Ilmajärven eteläpuolella Polistjoen varrella 99 kilometriä Novgorodista etelään. Staraja Russa on merkittävä teollisuuskeskus, kylpyläpaikkakunta ja historiallinen matkailukohde. Kaupungissa on 31 800 ja kunnassa 32 900 asukasta (vuonna 2010).


title: Staraja Russa

text: Staraja Russan kaupunkikunnan pinta-ala on 34,87 neliökilometriä. Se rajoittuu koillisessa Staraja Russan piirin Vzvadin, idässä Mednikovon, etelässä Novoselskin ja Ivanovskojen, lounaassa Velikoje Selon ja luoteessa Nagovon maalaiskuntiin. Pinta-alasta 23,0 % on maatalousmaata, 16,8 % asuinaluetta, 10,8 % teollisuusaluetta ja 40,5 % kaupunkirakentamiseen käyttämätöntä aluetta.


title: Staraja Russa

text: Kunta sijaitsee Ilmajärven alangolla. Sen maisemaa leimaavat pohjoiseen kohti Ilmajärveä viettävä tasanko sekä lukuisat joet ja järvet. Jokia ovat Lovatin sivujoki Polist, jälkimmäisen sivujoki Porusja ja Ilmajärveen laskeva Tuleblja. Polistiin laskevat Soljanoi ja Voije -nimiset purot.


title: Staraja Russa

text: Seutu kuuluu meri- ja mannerilmaston siirtymäalueeseen. Tammikuun keskilämpötila on –8,3ºC ja heinäkuun 17,7ºC. Ilman kosteus on suuri ympäri vuoden, keskimäärin 80 %. Vuotuinen sademäärä on 657 millimetriä. Lumi peittää maan keskimäärin 120 päivää vuodessa. Tuulet puhaltavat enimmäkseen etelästä, lounaasta ja lännestä.


title: Staraja Russa

text: Staraja Russan kuntaan kuuluvat kaupungin lisäksi Dubovitsyn ja Roštšinon kylät. Kaupunkiväestön osuus on 96,6 %. Staraja Russan asukasmäärä on laskenut huomattavasti 1990-luvun alun jälkeen.


title: Staraja Russa

text:
Asukasluvun kehitys
Staraja Russa on yksi Novgorodinmaan vanhimpia asutuskeskuksia. Arkeologisten löytöjen perusteella se on syntynyt viimeistään 900-luvulla. Ensimmäisen kerran se mainitaan Novgorodin kronikassa vuoden 1167 kohdalla nimellä "Rusa". 1100–1200-luvulla kaupunki joutui Liettuan ruhtinaiden hyökkäysten kohteeksi. Vuonna 1234 sen valtasi Saksalainen ritarikunta, jolta Aleksanteri Nevalaisen johtamat novgorodilaiset valloittivat sen takaisin.


title: Staraja Russa

text: 1200–1400-luvulla Rusa oli tärkeä suolankeiton, kaupan ja käsityöammattien keskus. Vuonna 1478 se liitettiin yhdessä Novgorodin kanssa Moskovan Venäjään. 1500-luvulla kaupungista alettiin käyttää nimeä "Staraja" eli ”Vanha” "Russa". 1500-luvun puolivälissä se oli Venäjän neljänneksi suurin kaupunki Moskovan, Pihkovan ja Novgorodin jälkeen. Liettuan ja Puolan joukot hävittivät kaupungin kahdesti vuonna 1581 ja vuonna 1608 sen valtasi Vale-Dmitri II. Ruotsalaiset miehittivät kaupunkia vuosina 1611–1615.


title: Staraja Russa

text: Vuoden 1763 tulipalon jälkeen Staraja Russa rakennettiin uudelleen Polistin itärannalle. Vuonna 1776 siitä tuli Novgorodin läänin Staraja Russan kihlakunnan keskus. Vuosina 1824–1857 kaupunki kuului sotaministeriön alaisuuteen. Kihlakuntaan perustettiin sotilasasutuksia, joissa maata viljelevien sotilaiden ja paikallisten talonpoikien oli tarkoitus muodostaa halpa armeijan reservi. Vuonna 1831 Staraja Russan lähellä syttyi Venäjän 1800-luvun alkupuoliskon suurin sotilaskapina, joka levisi myös muualle Novgorodin lääniin.


title: Staraja Russa

text: Suolankeitto loppui 1800-luvun alussa, ja seudulle syntyi saha-, mylly- ja nahkateollisuutta. Vuonna 1858 Staraja Russan ja Novgorodin välille perustettiin höyrylaivayhteys ja vuonna 1895 rakennettiin kaupungin kautta kulkeva Bologojen ja Pihkovan välinen rautatielinja. Vuosina 1872–1875 ja 1880 Staraja Russassa asui huvilallaan kirjailija Fjodor Dostojevski, joka kirjoitti siellä romaanin "Keskenkasvuinen" ja suuren osan "Karamazovin veljeksistä". Vuonna 1897 kaupungissa oli 15 200 ja kihlakunnassa 195 900 asukasta. Ortodoksisten venäläisten lisäksi seudulla asui myös vanhauskoisia, ja sinne oli alkanut muuttaa virolaisia ja latvialaisia uudisasukkaita.


title: Staraja Russa

text: Vuonna 1927 Staraja Russasta tuli Leningradin alueen Novgorodin piirikuntaan kuuluneen hallintopiirin keskus. Se erotettiin piiristä aluehallinnon alaiseksi kaupungiksi vuonna 1939. Toisen maailmansodan aikana Staraja Russa oli saksalaisten miehittämä ja tuhoutui pahoin. Kaupunki ja piiri liitettiin vasta perustettuun Novgorodin alueeseen vuonna 1944.


title: Staraja Russa

text: Staraja Russan kautta kulkee Demjanskin ja Šimskin välinen maantie sekä Bologojen ja Dnon välinen sähköistämätön rautatie. Matkailun kehittämiseksi suunnitellaan kaupungin ja Novgorodin välisen laivaliikenteen uudelleen aloittamista.


title: Staraja Russa

text: Paikallisista elinkeinoista tärkeimpiä ovat jalostus (36,0 % vuonna 2006) sekä erilaiset julkiset palvelut ja hallinto. Merkittävin teollisuuslaitos on Venäjän puolustusministeriön lentokonekorjaamo 123-ARZ, joka työllistää noin 2 000 henkeä. Muita teollisuusyrityksiä ovat laiterakentaja Staroruspribor, Venäjän tiedeakatemian konepaja sekä lääketieteen instrumentteja valmistava Krasnogvardejetsin tehdas. Elintarviketeollisuutta edustavat meijeri, lihanjalostamo ja leipätehdas.


title: Staraja Russa

text: Kaupungissa toimii joukko yleissivistäviä kouluja, lasten harrastuskeskus, taidekoulu, maatalousoppilaitos ja korkeakoulujen haaraosastoja. Kulttuurilaitoksia ovat kolme kulttuuritaloa, piirin keskuskirjasto, kansantaiteen keskus ja elokuvateatteri. Terveyspalveluihin kuuluu piirisairaala poliklinikkoineen. Paikallislehtenä ilmestyy "Staraja Russa".


title: Staraja Russa

text: Kaupunki voidaan jakaa neljään alueeseen. Keskustassa Polistjoen länsipuolella on omakotitaloja, kaksikerroksisia asuintaloja sekä lähiön muotoon rakennettu kerrostaloalue. Siellä sijaitsevat myös kaupungin ja piirin hallintorakennukset. Historialliset nähtävyydet ovat keskittyneet Polistin itäpuolelle, joka koostuu omakotitaloista, kaksi-kolmekerroksista asuintaloista sekä matalista kerrostaloista. Polistin ja Porusjan välisellä alueella on lähes yksinomaan omakotitaloja. Rautatien pohjoispuolella sijaitseva puutaloalue käsittää osan kaupungista sekä Dubovitsyn ja Roštšinon kylät. Teollisuuslaitokset sijaitsevat hajallaan kaupungin kaikissa osissa. Kaupunkirakenteen suurimpia ongelmia on keskustan kautta kulkeva läpikulkuliikenne.


title: Staraja Russa

text: Staraja Russan tärkeimpänä painopistealana pidetään kaupungin historiallisiin nähtävyyksiin ja kylpylätoimintaan perustuvan matkailun kehittämistä. Kaupungissa on vuonna 1828 perustettu kylpylä, jossa annetaan kivennäisvesi- ja mutahoitoja. Enimmäkseen sodan jälkeen uudelleen rakennetun keskustan huomattavin nähtävyys on vuonna 1198 pystytetty Kristuksen kirkastuksen kirkko kellotapuleineen. Muita rakennusmuistomerkkejä ovat 1300-luvulta peräisin oleva Pyhän Miniaan kirkko, nykyään vanhauskoisten käyttämä Pyhän Nikolaoksen kirkko (1371) kellotapuleineen, Pyhän Georgioksen ja Marian ilmestyksen kirkko (1410), 1630-luvulla rakennetut Kristuksen syntymän ja Herran temppeliin tuomisen kirkot, Pyhän Kolminaisuuden kirkko (1676) ja Kristuksen ylösnousemuksen katedraali (1692–1696) kellotapuleineen. Kaupungissa on myös vanhoja kauppiastaloja ja julkisia rakennuksia sekä 1900-luvun alusta peräisin oleva vesitorni. Täysin restauroidussa Kristuksen kirkastuksen luostarissa toimii kotiseutumuseo, joka esittelee muun muassa kaupungissa vuodesta 1966 lähtien suoritettujen arkeologisten kaivausten tuloksia. Muita nähtävyyksiä ovat taidegalleria, toisen maailmansodan luoteisrintaman museo, kylpylämuseo ja Dostojevskin kotimuseo. Majoitusta tarjoaa 168-paikkainen hotelli Polist sekä joukko minihotelleja.


title: 10 kohtausta

text: 10 kohtausta (POKOCD 362) on suomalaislaulaja Antti Kleemolan toinen studioalbumi. Se julkaistiin 27. elokuuta 2008.


title: 10 kohtausta

text: Kaikki kappaleet säveltänyt ja sanoittanut Antti Kleemola sekä sovittanut Sami Sallinen.


title: Isokorallisammal

text: Isokorallisammal ("Ptilidium ciliare") on maksasammallaji.


title: Isokorallisammal

text: Isokorallisammal on isohko (2-8 cm) sirokorallisammalta muistuttava sammal. Se on kahteen kertaan sulkahaarainen, väriltään kellanvihreä ja ruskehtava. Sen kylkilehdet ovat puoleenväliin liuskoittuneet ja karvareunaiset.


title: Isokorallisammal

text: Isokorallisammal esiintyy lauhkealla ja viileällä vyöhykkeellä. Se on yleinen koko Suomessa.


title: Isokorallisammal

text: Se kasvaa pieninä yhtenäisinä laikkuina kallioilla ja kuivien kangasmetsien kivi- ja puupinnoilla.


title: Jeffersonin piirikunta (Ohio)

text: Jeffersonin piirikunta ("Jefferson County") on Yhdysvalloissa Ohion osavaltiossa sijaitseva piirikunta, jonka hallinnollinen keskus ja suurin kaupunki on Steubenville.


title: Jeffersonin piirikunta (Ohio)

text: Jeffersonin naapuripiirikuntia ovat Belmont etelässä, Harrison lounaassa, Carroll luoteessa, Columbianan piirikunta pohjoisessa ja Länsi-Virginian puolella Hancockin, Brooken sekä Ohion piirikunnat.


title: Jeffersonin piirikunta (Ohio)

text: Piirikunnassa oli vuoden 2010 väestönlaskennassa 69 709 ihmistä. Etniset ryhmät jakautuvat valkoisiin, joita on 92,1%, mustiin (5,7%), alkuperäisamerikkalaisiin (0,1%) ja aasialaisiin (0,4%).


title: Jeffersonin piirikunta (Ohio)

text: Kotitalouden mediaanitulo on 39 453 ja köyhyysrajan alapuolella oli 16,9% väestöstä vuosina 2007–2011.


title: Isonäkinsammal

text: Isonäkinsammal ("Fontinalis antipyretica") on isokokoinen vedessä elävä sammal, jonka versot voivat kasvaa jopa metrin mittaisiksi. Sitä tavataan varsin laajasti pohjoisen pallonpuoliskon järvissä ja joissa. Se on yleinen koko Suomessa. Sen varsi on musta ja lehdet varsin tummat. Isonäkinsammalen lehdet ovat varrella kolmessa rivissä ja ne ovat venhomaisen teräväselkäisiä ja keskisuonettomia. Lehtihankoihin muodostuu joskus itiöpesäkkeitä, mutta yleensä kasvi lisääntyy suvuttomasti.


title: Emma Johansson

text: Emma Johansson (s. 23. syyskuuta 1983 Sollefteå, Ruotsi) on ruotsalainen ammattilaispyöräilijä. Johansson voitti hopeaa naisten maantiepyöräilyssä Pekingin kesäolympialaisissa 2008. Hänet valittiin samana vuonna Ruotsin vuoden naisurheilijaksi. Hän sai maantieajon olympiahopeaa myös Rio de Janeirossa 2016.


title: Emma Johansson

text: Vuoden 2007 pyöräilyn maailmanmestaruuskilpailuissa Stuttgartissa Johansson oli maantiepyöräilyssä kuudes ja Varesessa 2008 neljäs. Kaudella 2008 hän otti myös uransa ensimmäisen etappikilpailun kokonaisvoittonsa voittamalla Trophée d’Or Féminin -kilpailun. Melbournen MM-kilpailuissa 2010 hän sai maantieajossa pronssia, Firenzen MM-kilpailuissa 2013 hopeaa ja Ponferradassa 2014 jälleen pronssia.


title: Emma Johansson

text: Johansson asuu Belgian Zingemissä.


title: Uppopaistettu jäätelö

text: Uppopaistettu jäätelö on jälkiruoka, jossa leivitettyä jäätelöä uppopaistetaan nopeasti kuumassa öljyssä tai rasvassa. Paistamisen jälkeen jäätelö maustetaan, esimerkiksi sokerilla ja mintulla.


title: Uppopaistettu jäätelö

text: Jälkiruoka on lähtöisin alun perin Aasiasta.


title: Bellver de Cerdanya

text: Bellver de Cerdanya () on kunta Baixa Cerdanyan comarcassa, Lleidan maakunnassa, Katalonian itsehallintoalueella, Espanjassa. Kunnan pinta-ala on 98,2 neliökilometriä ja asukkaita siellä on 2028 (2015).


title: Bellver de Cerdanya

text: Bellver de Cerdanyan naapurikunnat ovat Meranges koillisessa, Lles de Cerdanya luoteessa, Prullans lännessä, Montellà i Martinet lounaassa, Riu de Cerdanya kaakossa sekä Prats i Sansor, Isòvol ja Ger idässä. Etelässä kunta rajautuu Berguedàn comarcaan.


title: Bellver de Cerdanya

text: Bellver de Cerdanyan asutuskeskukset ja niiden väkiluvut vuonna 2007:


title: Rasmus Tomson

text: Rasmus Tomson (s. 13. elokuuta 1985 Tartto, Viron SNT, Neuvostoliitto) on virolainen jalkapalloilija. Hän on edustanut useita virolaisseuroja, pisimpään syntymäkaupunkinsa JK Tammekaa. Tomson on pelipaikaltaan keskikenttäpelaaja. Hän on 180 cm pitkä.


title: Paul Pape

text: Paul Pape (s. 17. heinäkuuta 1952 Rochester, New York, Yhdysvallat) on yhdysvaltalainen ääninäyttelijä ja tuottaja. Lisäksi hän on Red Wall Productionsin puheenjohtaja.


title: Paul Pape

text: Pape aloitti uransa näyttelijänä New Yorkissa esiintyen useissa teatterinäytelmissä oltuaan jäsenenä Collonades Theater Labissa. Broadwayn jälkeen hän pääsi esiintymään ensimmäistä kertaa valkokankaalla elokuvassa Saturday Night Fever – lauantai-illan huumaa (1977). Elokuvan jälkeen Pape esiintyi muutaman kerran televisiossa vuonna 1979, jonka jälkeen 1980-luvulla hän siirtyi ääninäyttelemisen pariin. Tämän myötä Pape on tehnyt yhteensä yli 4000 ääniroolia televisioon, radioon, trailereihin, elokuviin ja videopeleihin. Vuodesta 2005 hän on kuitenkin tehnyt satunnaisia näytelmärooleja minisarjoihin ja lyhytelokuviin, joista osa on Red Wall Productionsin yhteistuottamia ohjelmia.


title: Paul Pape

text: Pape on naimisissa kaksi kertaa äänieditoinnista Emmyllä palkitun Suzanne Angelin kanssa. Heillä on myös yksi lapsi, Isabella, jonka kanssa perhe asuu Los Angelesissa.


title: Kivikynsisammal

text: Kivikynsisammal ("Dicranum scoparium") on pystykasvuinen, kapealehtinen sammallaji. Se kasvaa tyypillisesti mättäinä kallioiden tai kivien päällä kuivahkoissa kangasmetsissä. Varsi ja lehti ovat alhaalta kellanruskeat, ylhäältä heleän vihreät. Lehdet ovat alle sentin mittaiset, karvamaiset, ja latvat kaartuvat eläimen kynnen tapaan.


title: Yhdysvaltain 11. panssaroitu ratsuväkirykmentti

text: 11. panssaroitu ratsuväkirykmentti () on Yhdysvaltain maavoimien vuonna 1901 perustettu joukko-osasto, jonka tukikohta sijaitsee Fort Irwinissä Kaliforniassa.


text: Rykmentti on palvellut toisessa maailmansodassa, Vietnamin sodassa, Persianlahden sodassa ja Irakin sodassa.


title: Quinton Fortune

text: Quinton Fortune (s. 21. toukokuuta 1977 Kapkaupunki) on eteläafrikkalainen entinen jalkapalloilija. Hän on urallaan edustanut muun muassa Manchester Unitedia, Atlético Madridia ja Bolton Wanderersia. Maajoukkueessa Fortune on pelannut 53 ottelua ja osallistunut MM-kisoihin vuosina 1998 ja 2002.


title: Quinton Fortune

text: Fortune muutti Etelä-Afrikasta Englantiin jo 11-vuotiaana pelaamaan Tottenham Hotspurin juniorijoukkueessa koulunkäynnin ohella. Hän ei kuitenkaan koskaan pelannut seuran edustusjoukkueessa. Fortune ei saanut Englannissa työlupaa, joten hän muutti Espanjaan pelaamaan Atlético Madridissa. 1. elokuuta 1999 Manchester United osti Fortunen ja hän debytoi englantilaisseurassa 30. elokuuta samana vuonna ottelussa Newcastle Unitedia vastaan.


title: Quinton Fortune

text: Alun perin United hankki Fortunen hyökkäävänä vasemman kenttäpuolen laiturina, mutta eteläafrikkalainen osoitti että hän osasi pelata useammalla pelipaikalla. Alex Ferguson peluuttikin pääosin Fortunea keskus- tai vasempana laitapuolustajana. Keväällä 2006 Fortune sai jättää Unitedin. Seuraavan kauden hän pelasi Bolton Wanderersissä.


title: Topografia

text: Topografia tarkoittaa maan pinnanmuotojen yksityiskohtaista kuvaamista. Muodot esitetään yleensä kartalla korkeuskäyrien avulla, joskus myös varjostamalla tai värittämällä eri korkeudella olevat alueet eri väreillä. Topografiaan voidaan liittää myös maanpinnan laatu (metsää vai peltoa); jos halutaan rajoittua pelkästään korkeussuhteiden kuvaamiseen, tätä voidaan kutsua "orografiaksi".


title: Topografia

text: Topografiasta saadaan tietoa joko paikan päällä korkeusmittarilla ja takymetrillä tai nykyisin yhä useammin GPS-laitteistolla, tai sitten kaukokartoituksen keinoin.


title: Soutu kesäolympialaisissa 2008

text: 2008 kesäolympialaisten soutukilpailuissa miehet kilpailivat kahdeksassa ja naiset kuudessa luokassa. Kilpailupaikkana toimii Shunyi Olympic Rowing-Canoeing Park. Kilpailut käytiin 9.–17. elokuuta.


title: Tadamichi Kuribayashi

text: Kenraali Tadamichi Kuribayashi (, 7. heinäkuuta 1891 Nagano, Japani – 23. maaliskuuta 1945 Iwo Jima, Japani) oli japanilainen kenraali ja Iwo Jiman varuskunnan komentaja toisessa maailmansodassa. Hän otti osaa miehineen Iwo Jiman taisteluun, jossa kaatui. Erkki Arnin mukaan Kuribayashi ja koko hänen esikuntansa olisi tehnyt seppukun kun tuli selväksi että heitä uhkasi sotavankeus. Toisen teorian mukaan Kuribayashi olisi riisunut sotilasmerkkinsä ja kaatunut viimeisissä taisteluissa rivimiehenä, jotta taistelujen jälkeen ruumista ei voitaisi tunnistaa.


title: Tadamichi Kuribayashi

text: Clint Eastwoodin elokuvassa "Kirjeitä Iwo Jimalta" (2006) Kuribayashin roolin esittää Ken Watanabe.


title: Melonta kesäolympialaisissa 2008

text: 2008 kesäolympialaisten melontakilpailuissa miehet kilpailivat ratamelonnassa yhdeksässä ja koskimelonnassa kolmessa luokassa. Naiset kilpailivat ratamelonnassa kolmessa ja koskimelonnassa yhdessä luokassa. Kilpailupaikkana toimi Shunyi Olympic Rowing-Canoeing Park. Kilpailut käytiin 11.–23. elokuuta.


title: Katy Perry

text: Katheryn Elizabeth Hudson (s. 25. lokakuuta 1984 Santa Barbara, Kalifornia, Yhdysvallat), tunnetaan paremmin taiteilijanimellä Katy Perry, on yhdysvaltalainen laulaja-lauluntekijä, näyttelijätär ja malli. Hänen nuoruuteensa kuului hengellinen gospelmusiikki, ja vuonna 2001 hän julkaisi ensimmäisen albuminsa "Katy Hudson", joka ei kuitenkaan yltänyt kansallisille musiikkilistoille. Tuolloin hän käytti vielä oikeaa nimeään Katy Hudson. Vuonna 2007 hän solmi levytyssopimuksen Capitol Music Groupin kanssa ja alkoi käyttää taiteilijanimenään äitinsä tyttönimeä Perry.


title: Katy Perry

text: Vuonna 2008 julkaistiin Perryn albumi "One of the Boys", joka synnytti kolme Yhdysvaltain "Billboard" Hot 100 -singlelistan kymmenen kärkeen noussutta kappaletta – ”I Kissed A Girl”, ”Hot n Cold” ja ”Waking Up In Vegas”. Perry tuki albumin myyntiä "Hello Katy Tour" -konserttikiertueellaan vuonna 2009, joka käsitti paikkakuntia Pohjois-Amerikasta, Euroopasta, Aasiasta ja Australiasta. Vuonna 2010 hän julkaisi kolmannen studioalbuminsa "Teenage Dream", joka nousi ykköseksi Yhdysvaltain "Billboard" 200 -albumilistalla. Lisäksi albumin viisi singleä – ”California Gurls”, ”Teenage Dream”, ”Firework”, ”E.T.” ja ”Last Friday Night (T.G.I.F.)” – nousivat listaykkösiksi, mikä teki Katy Perrystä ensimmäisen naisartistin maailmassa ja toisen artistin maailmassa (ensimmäinen oli Michael Jackson), jonka saman albumin viisi singleä ovat nousseet "Billboard" Hot 100 -listan ensimmäiselle sijalle. Perry julkaisi albumin uudelleen maaliskuussa 2012 nimellä "Teenage Dream: The Complete Confection", jolta julkaistuista toisesta singlestä ”Part of Me” on noussut listaykköseksi. Toinen single ”Wide Awake” on yltänyt viiden parhaan joukkoon.


title: Katy Perry

text: Perry on ainoa artisti, joka on viettänyt yli 52 yhtäjaksoista viikkoa "Billboard" Hot 100 -singlelistan kärkikymmenikössä. Vuoteen 2012 mennessä Perry oli ansainnut kahdeksan Grammy-ehdokkuutta, mukaan lukien ehdokkuudet vuoden albumista ("Teenage Dream") ja vuoden levytyksestä (”Firework”). Vuonna 2011 MTV nimesi hänet vuoden artistiksi.


title: Katy Perry

text: Perry oli Talouslehti Forbesin mukaan vuonna 2018 maailman parhaiten ansaitseva naisartisti. Hänen bruttotulonsa olivat 83 miljoonaa dollaria aikavälillä kesäkuu 2017–kesäkuu 2018.


title: Katy Perry

text: Katheryn Hudson syntyi kristittyjen pastorivanhempien, Maurice Keith Hudsonin ja Mary Christine Perryn keskimmäiseksi lapseksi. Hänellä on portugalilaisia, saksalaisia ja irlantilaisia sukujuuria. Vanhempien lisäksi Katyn perheeseen kuuluvat hänen isosiskonsa Angela ja pikkuveljensä David. Hän oli äitinsä kautta sukua elokuvaohjaaja ja -tuottaja Frank Perrylle.


title: Katy Perry

text: Katy kasvoi kuunnellen gospelmusiikkia ja laulaen kirkossa. Hän lauloi kirkon kuorossa yhdeksänvuotiaasta 17-vuotiaaksi, ja otti samaan aikaan myös laulutunteja. Perry kiinnostui musiikista kuunneltuaan salaa isosiskonsa musiikkikasetteja ja esitettyään niiden kappaleita vanhemmilleen. Hän ei kuitenkaan saanut katsoa kotona MTV:n kaltaisia musiikkiohjelmia. Hänen lapsuudessaan perhe muutti usein ympäri maata, kunnes palasivat jälleen Santa Barbaraan, Kaliforniaan. Perhe eli talousvaikeuksissa, ja he joutuivat joskus käyttämään ruokakuponkeja ja käymään ruokajonoissa. Nuorena Katy oli ”poikatyttö”, ja hän harrasti rullaluistelua, skeittausta ja surffausta. Hän sai ensimmäisen kitaransa 13-vuotissyntymäpäivänään, jolloin hän alkoi sen säestyksellä julkisesti esittää kirjoittamiaan lauluja. Hän otti myös tanssitunteja, ja oppi muun muassa lindy hopia ja jitterbugia.


title: Katy Perry

text: Perry julkaisi gospel-albumin "Katy Hudson" vuonna 2001, kun Steve Thomas ja Jennifer Knapp kiinnittivät hänet levy-yhtiöönsä Red Hill Recordsiin. Tuolloin hän käytti vielä esiintyessään nimeä Katy Hudson, mutta otti sittemmin käyttöön taiteilijanimen Katy Perry, koska hänen oma nimensä sekoitettiin näyttelijä Kate Hudsoniin. Perry vaihtoi myöhemmin levy-yhtiö Capitol Recordsiin. Perry on myös esiintynyt Gym Class Heroes -yhtyeen musiikkivideolla "Cupid's Chokehold" ja ollut nuorempana monien yhtyeiden taustalaulajana.


title: Katy Perry

text: Perryn ensimmäinen popalbumi "One of the Boys" ilmestyi vuonna 2008. Levyltä on julkaistu monia singlejä, kuten maailmalla tunnetut kappaleet ”I Kissed A Girl”, ”Hot N Cold”, ”Waking Up In Vegas”, sekä internetissä mainetta niittänyt ”Ur So Gay”. Single ”I Kissed a Girl” nousi Billboard Hot 100:n, Britannian singlelistan, Kanadan Canadian Hot 100:n sekä Australian ARIA Charts -listan kärkeen ja toiselle sijalle The Worldwide Charts -listalla.


title: Katy Perry

text:
Perryn toinen albumi "Teenage Dream" julkaistiin elokuussa 2010. Ensimmäinen single albumilta on ”California Gurls”, joka on myynyt Yhdysvalloissa jo triplaplatinaa, Britanniassa kultaa ja maailmanlaajuisesti kuusi miljoonaa kappeletta. Toinen single, ”Teenage Dream”, pääsi sijalle yksi Billboard Hot 100 -listalla ja se on Katy Perryn kolmas listaykkönen kyseisellä listalla. Maailmanlaajuisesti Perry on myynyt yli 25 miljoonaa singleä.
Teenage Dream-levyä seurasi Perryn California Dreams Tour-maailmankiertue vuosina 2011-2012.
Katy Perrya pyydettiin juontamaan Liverpoolissa, Englannissa pidettyä "2008 European MTV Music Awards" -ohjelmaa. Hän käytti 12 eri asua illan aikana ja voitti itsekin yhden palkinnon. Perryn juontajaparina toimi 30 Seconds To Mars -yhtyeen laulaja Jared Leto. Perry juonsi myös vuoden 2009 EMA:n.


title: Katy Perry

text: Vuonna 2011 Perry ääninäytteli Smurffiinaa "Smurffit"-elokuvassa. Hän on myös esiintynyt sarjassa "Ensisilmäyksellä".


title: Katy Perry

text: Vuonna 2013 Perry julkaisi neljännen studioalbuminsa "Prism". Hän alkoi työstää uutta albumiaan Teenage Dream: The Complete Confectionin valmistumisen jälkeen. Sen johdantosingle ”Roar” julkaistiin Yhdysvaltain radioasemilla 10. elokuuta 2013 ja se pääsi Billboard Hot 100-listan kärkisijalle. Albumilta julkaistujen singlejen ”Dark Horse” ja ”Roar” musiikkivideot saavuttivat kumpikin YouTubessa yli miljardi näyttökertaa.


title: Katy Perry

text: Vuonna 2014 Perry aloitti Prismatic World Tour-kiertueen ja esiintyi ensimmäistä kertaa Suomessa Hartwall-areenalla 18. maaliskuuta 2015.


title: Katy Perry

text: Vuonna 2015 Perry esiintyi Super Bowlin väliajalla.


title: Katy Perry

text: Perry on tunnettu omaperäisestä pukeutumistyylistään, joihin kuuluu paljon 1950-luvun vaatteita, sortsipukuja ja värikkäitä kuoseja. Perry on suunnitellut bodyn H&M:n Designers Against Aids -kampanjaa varten sekä toiminut mallina Moschino-muotimerkille. Vuonna 2015 hän oli mukana myös H&M:n Happy and Merry-joulukampanjassa. Hänen hiustensa oikea väri on vaalea, mutta hän on värjännyt niitä eri värisiksi, useimmiten mustaksi. Hän käyttää myös paljon peruukkeja. Esimerkiksi ”California Gurls” -musiikkivideolla hänellä on yllään peruukki. Katy Perry on toiminut mallina amerikkalaiselle kosmetiikkamerkille CoverGirl.


title: Katy Perry

text: Perryn tyyli on sittemmin muuttunut etenkin California Dreams -kiertueen päätyttyä räväkämmäksi miellettyyn suuntaan. 1950-luvun vaatteet sijoittuivat enemmän "One Of The Boys" -albumin julkaisuaikoihin ja niin sanottu karkkiteema "Teenage Dream" -albumin ilmestymisajalle.


title: Katy Perry

text: Perry oli on-off-suhteessa Gym Class Heroes -yhtyeen keulakuvan Travis McCoyn kanssa parin vuoden ajan. Pari erosi vuoden 2008–2009 vaihteessa. Perry ja McCoy palasivat yhteen huhtikuussa 2009, mutta erosivat vain kuukausia tämän jälkeen. Perry oli naimisissa brittikoomikko Russell Brandin kanssa. Brand ja Perry menivät kihloihin joulukuussa 2009 ja naimisiin lokakuussa 2010. He erosivat 30. joulukuuta 2011 14 kuukauden avioliiton jälkeen. Brand haki avioeroa yhteisen päätöksen tuloksena. Lyhyen avioliiton päätyttyä Perry ollut on-off -suhteessa laulaja John Mayerin kanssa. Perry oli mukana laulamassa Mayerin ”Who You Love” -kappaleella ja pari esiintyy yhdessä myös kappaleen musiikkivideolla. Perry seurusteli näyttelijä Orlando Bloomin kanssa vuonna 2016. Pari erosi noin vuoden seurustelun jälkeen.


title: Jung Ji-Hyun

text: Jung Ji-Hyun (s. 26. maaliskuuta 1983) on eteläkorealainen kreikkalais-roomalaisen tyylin painija ja olympiavoittaja.


title: Jung Ji-Hyun

text: Jung voitti olympiakultaa 2004 Ateenasta 60 kilogramman painoluokasta kukistettuaan loppuottelussa kuubalaisen Roberto Monzonin. 2007 MM-kisoista hän saavutti pronssia. Jungilla on lisäksi hopeamitali 2005 opiskelijoiden MM-kilpailuista.


title: Jung Ji-Hyun

text: Jung on 165 senttimetriä pitkä ja painaa 66 kilogrammaa.


title: Simen Lieungh

text: Simen Lieungh (16. maaliskuuta 1960) on norjalainen johtaja, joka toimi pörssiyhtiö Aker Solutions ASA:n toimitusjohtajana maaliskuusta 2008 alkaen 16. kesäkuuta 2010 saakka.


title: Simen Lieungh

text: Norjalainen Lieungh on valmistunut Norjan teknis-luonnontieteellisesta yliopistosta. Ennen Aker-yhtiöitä hän työskenteli Norjan puolustusvoimien tutkimusinstituutissa ().


title: Simen Lieungh

text: Lieungh aloitti Aker-yhtiöissä vuonna 1988 ja työskenteli ennen toimitusjohtajaksi nimitystään tuolloin Aker Kværner -nimellä tunnetussa yhtiössä vuoteen 2007 saakka. Hän toimi yrityksen "Field Development" -yksikön johtajana 2002-2007. Hänellä on yli kahdenkymmenen vuoden kokemus suurista öljyteollisuuden toimitusprojekteista. Hän palasi Aker Kværneriin Arne Blystad AS -yhtiön johdosta. Lieunghin edeltäjä Aker Kværnerin toimitusjohtajana oli Martinus Brandal joka siirtyi yhtiön hallituksen puheenjohtajaksi. Lieunghin toimitusjohtajakausi loppui 16. kesäkuuta 2010, jolloin virkaatekeväksi toimitusjohtajaksi alkoi talousjohtaja Leif H. Borge. Syitä Lieunghin eroon ei kerrottu. Yhtiön kerrottiin kehittyneen hyvin hänen pääjohtajakaudellaan.


title: Mavlet Batirov

text: Mavlet Batirov (s. 12. joulukuuta 1983 Hasavjurt, Dagestanin ASNT, Neuvostoliitto) on venäläinen vapaapainija ja olympiavoittaja.


title: Mavlet Batirov

text: Batirov voitti olympiakultaa 55 kilogramman painoluokassa 2004 Ateenan olympialaisissa missä häntä oli loppuottelussa vastassa amerikkalainen Stephen Abas. Neljä vuotta myöhemmin Pekingin olympialaisissa hän voitti kultaa 60-kiloisten sarjassa. Batirov on lisäksi voittanut 60 kilogramman painoluokassa maailmanmestaruuden 2007 Bakussa ja Euroopan mestaruuden 2006 Moskovassa. Hän on myös saavuttanut MM-pronssia 2006 (60 kg) ja EM-pronssia 2003 (55 kg).


title: Mavlet Batirov

text: Batirov asuu yhä synnyinkaupungissaan Hasavjurtissa. Seuratasolla hän edustaa armeijan keskusurheiluseuraa.


title: Kesäparalympialaiset 1980

text: Kesäparalympialaiset 1980 järjestettiin Alankomaissa, Arnhemissa.


title: Kesäparalympialaiset 1980

text: Kisat avasi 21. kesäkuuta kisojen suojelija prinsessa Margriet. 1 973 kilpailijaa 42 maasta otti osaa. Uutena vammaluokkana kisoihin otettiin CP-vammaiset. Uutena lajina paralympialaisissa oli istumalentopallo. Kisojen ansiosta perustettiin Kansainvälinen Yhteistyökomitea (ICC), josta oli 1980-luvun loppuun mennessä muodostunut nykyinen Kansainvälinen Paralympiakomitea (IPC).


title: Kesäparalympialaiset 1980

text: Alkujaan kisojen uskottiin järjestettävän Moskovassa, joka oli saanut saman vuoden kesäolympialaiset järjestettäväkseen. Asiasta ei kuitenkaan saatu positiivista vastausta vuonna 1976, jolloin asiasta tiedusteltiin. Etelä-Afrikan, Alankomaiden ja Tanskan kansalliset järjestöt tarjoutuivat järjestämään paralympialaiset. Lopulta Alankomaat sai kisat järjestettäväkseen. Varainkeruuta varten aloitettiin vuonna 1977 TV-ohjelma nimeltä "Telebingo". Etelä-Afrikan ei sallittu osallistua kisoihin vastalauseena maan harjoittaman apartheidian takia.


title: Martinus Brandal

text: Martinus Brandal (s. 1960 Hareid, Norja) oli norjalaisen pörssiyhtiö Aker Solutions ASA:n hallituksen puheenjohtaja kaudella 2008–10. Tätä ennen hän toimi saman, tuolloin Aker Kværner -nimellä tunnetun, yrityksen toimitusjohtajana vuosina 2006–08.


title: Martinus Brandal

text: Brandal on valmistunut sähköinsinööriksi Oslon valtionkorkeakoulusta. Vuosina 1985–2004 hän työskenteli ABB-yhtiöissä, muun muassa yhtiön "Process Automation" -liiketoiminta-alueen johtajana Zürichissa. Hän siirtyi Aker-konsernin palvelukseen heinäkuussa 2004, jonka jälkeen hän työskenteli tuolloin Aker Kværner -nimellä tunnetun yhtiön toimitusjohtajana 2006–2008. Tämän jälkeen hän siirtyi yhtiön hallituksen puheenjohtajaksi kaudelle 2006-08. Hän on myös toiminut ja toimii muidenkin yhtiöiden hallituksissa.


title: Martinus Brandal

text: Vuonna 2006 Brandal ansaitsi pelkästään bonuksina yli 9 miljoonaa norjan kruunua ja hänen vuosiansionsa ylittivät 18 miljoonaa kruunua.


title: Kjell Inge Røkke

text: Kjell Inge Røkke (25. lokakuuta 1958 Molde, Norja) on norjalainen liikemies. Hän omistaa holding-yhtiö TRG Holdingin, joka on suurin pörssiyhtiö Aker ASA:n osakkeenomistaja 66,66 prosentin osuudella. Aker ASA:n välityksellä Røkkellä on määräysvalta useissa yhtiöissä, esimerkkeinä Aker Solutions ASA, Aker Seafood, Aker American Shipping, Aker Material Handling sekä Aker Capital. Aker ASA omistaa myös vähemmistöosuuden Aker Drilling -yhtiöstä.


title: Kjell Inge Røkke

text: Røkken arvioitiin olevan vuonna 2007 Norjan neljänneksi rikkain henkilö 19,8 miljardin norjan kruunun omaisuudellaan.


title: Kjell Inge Røkke

text: Røkken liikemiesura alkoi 1982, jolloin hän muutti Yhdysvaltoihin ja osti kalastusaluksen. Hän loi merkittävää kalastusliiketoimintaa Seattlessa American Seafoods Companyn kautta. Vuonna 1994 hän kokosi yhteen yritystoimintansa Resource Group International -nimiseksi yhtiöksi. Hän hankki kontrolliinsa Aker-yhtiöt yhdessä liikekumppaninsa Bjørn Rune Gjelstenin kanssa vuonna 1996. Vuonna 2000 hän vei läpi paljon keskustelua herättäneen Kværner-kaupan. Hän rahoitti suuret hankintansa lainavaroin. Hänen hankintojensa arvon romahdettua alle ostohinnan, Røkken täytyi myydä luksusveneitään ja omaisuuttaan välttääkseen konkurssin.


title: Kjell Inge Røkke

text: Vuonna 2007 elinkeinoministeri Dag Terje Andersen päätti ostaa Røkkeltä 30 % Aker Holdingin osakkeista Norjan valtion hallintaan paljon kritiikkiä ja keskustelua herättäneessä osakekaupoissa. Røkke ansaitsi kaupalla 4,8 miljardia kruunua.


title: Vesipallo kesäolympialaisissa 2008

text: 2008 kesäolympialaisten vesipallon turnauksen kilpailupaikkana toimi uudistettu Ying Tung Natatorium. Miesten turnaukseen osallistui 12 ja naisten turnaukseen kahdeksan joukkuetta.


title: Vesipallo kesäolympialaisissa 2008

text: Miesten turnaukseen osallistui 12 joukkuetta jaettuna kahteen kuuden joukkueen lohkoon. Lohkovoittajat etenivät suoraan välieriin. Lohkokakkoset ja kolmoset pelasivat puolivälierät.


title: Vesipallo kesäolympialaisissa 2008

text: 10. elokuuta:


title: Vesipallo kesäolympialaisissa 2008

text: 12. elokuuta:


title: Vesipallo kesäolympialaisissa 2008

text: 14. elokuuta:


title: Vesipallo kesäolympialaisissa 2008

text: 16. elokuuta:


title: Vesipallo kesäolympialaisissa 2008

text: 18. elokuuta:


title: Vesipallo kesäolympialaisissa 2008

text: 20. elokuuta:


title: Vesipallo kesäolympialaisissa 2008

text: 22. elokuuta:


title: Vesipallo kesäolympialaisissa 2008

text: 24. elokuuta:


title: Vesipallo kesäolympialaisissa 2008

text:
Naisten turnauksessa pelaa kahdeksan joukkuetta jaettuna kahteen neljän joukkueen lohkoon. Lohkovoittajat etenevät suoraan välieriin, lohkokakkoset- ja kolmoset puolivälieriin. Lohkojen viimeiset pelaavat seitsemännestä ja kahdeksannesta sijasta.
11. elokuuta:


title: Vesipallo kesäolympialaisissa 2008

text: 13. elokuuta:


title: Vesipallo kesäolympialaisissa 2008

text: 15. elokuuta:


title: Vesipallo kesäolympialaisissa 2008

text: 11. elokuuta:


title: Vesipallo kesäolympialaisissa 2008

text: 17. elokuuta:


title: Vesipallo kesäolympialaisissa 2008

text: 19. elokuuta:


title: Vesipallo kesäolympialaisissa 2008

text: 21. elokuuta:


title: Besik Kuduhov

text: Besik Serodinovitš Kuduhov (, 15. elokuuta 1986 Tshilonin kylä, Etelä-Ossetian autonominen alue, Georgian SNT, Neuvostoliitto – 29. joulukuuta 2013) oli Venäjää edustanut vapaapainija, olympiamitalisti, maailman- ja euroopanmestari.


title: Besik Kuduhov

text: Vuonna 2007 Kuduhov voitti kultaa vapaapainin 55 kilogramman painoluokasta sekä Sofian EM-kisoista että Bakun MM-kisoista. Edellisvuonna hän oli saavuttanut MM-hopeaa. Pekingissä 2008 Kuduhov voitti olympiapronssia. Herningin MM-kilpailuissa 2009 hän voitti kultaa 60 kg:n painoluokassa, samoin kahtena seuraavana vuonna Moskovasta ja Istanbulista. Lontoossa 2012 hän ylsi olympiahopeaan. Kuduhovin Lontoon olympialaisissa antamasta dopingnäytteestä löytyi merkkejä dopingin käytöstä uusintatutkimuksissa vuonna 2016. Hänen kuolemansa vuoksi hänen suoritustaan ei kuitenkaan hylätty eikä hän menettänyt mitaliaan.


title: Besik Kuduhov

text: Kuduhov asui Pohjois-Ossetia-Alanian tasavallassa Beslanin kaupungissa. Seuratasolla hän edusti armeijan keskusurheiluseuraa. Hän oli 164 senttimetriä pitkä ja painoi 55–60 kilogrammaa.


title: Besik Kuduhov

text: Kuduhov kuoli auto-onnettomuudessa Krasnodarin ja Vladikavkazin välisellä tiellä 29. joulukuuta 2013.


title: Georgi Ketojev

text: Georgi Ketojev (s. 19. marraskuuta 1985 Tbilisi, Gruusian SNT) on vuodesta 2016 Armeniaa edustanut vapaapainija, maailmanmestari ja kaksinkertainen Euroopan-mestari. Aiemmin hän edusti Venäjää.


title: Georgi Ketojev

text: Vuonna 2007 Ketojev voitti vapaapainin 84 kilogramman painoluokassa kultaa sekä Sofian EM-kisoista että Bakun MM-kisoista. Hän puolusti menestyksekkäästi EM-kultaansa vuotta myöhemmin Tampereen kilpailuissa. Ketojev on lisäksi voittanut sotilaiden maailmanmestaruuden vuonna 2006 sekä lukuisia mitaleita nuorempien ikäluokkien arvokisoista.


title: Georgi Ketojev

text: Pekingin kesäolympialaisissa 2008 Ketojev paini sarjansa 84 kg suosikkina, mutta hävisi välierissä Georgian Revazi Mindorašvilille, joka voitti myös sarjan kultamitalin. Ketojev sai lopulta pronssia voitettuaan pronssiottelunsa. Vilnan EM-kilpailuissa 2009 Ketojev voitti hopeaa 96-kiloisissa. Hän saavutti MM-pronssia 97 kg:n painoluokassa Pariisissa 2017.


title: Georgi Ketojev

text: Seuratasolla Ketojev edustaa vladikavkazilaista Spartakia. Aiemmin hän edusteti Pietarin SKA:ta. Hän on 180 senttimetriä pitkä ja painaa 100 kilogrammaa. Hänen valmentajanaan on toiminut vuodesta 1996 Marek Tedejev.


title: Širvani Muradov

text: Širvani Muradov (s. 20. kesäkuuta 1985 Tšalajevon kylä, Dagestanin ASNT) on Venäjää edustava vapaapainija ja olympiavoittaja.


title: Širvani Muradov

text: Muradov voitti Euroopan-mestaruuden 96 kilogramman painoluokassa 2007 Sofian EM-kisoissa. Kyseessä olivat hänen ensimmäiset aikuisten arvokilpailunsa. Kaksi vuotta aiemmin hän oli voittanut juniorien EM-kultaa 84-kiloisten sarjassa.


title: Širvani Muradov

text: Muradov sai paikan Pekingin olympialaisiin 2008 ennen moninkertaista olympiavoittajaa ja maailmanmestaria Hadžimurat Gatsalovia. Muradov oli paikkansa veroinen, sillä hän paini olympiakultaa kaataen finaalissa Kazakstanin Taimuraz Tigievin.


title: Širvani Muradov

text: Muradov edustaa seuratasolla armeijan keskusurheiluseuraa. Hän asuu Mahatškalassa, Dagestanissa.


title: Irbek Farnijev

text: Irbek Valentinovitš Farnijev (s. 12. tammikuuta 1982 Ordžonkidze, Pohjois-Ossetian ASNT) on Venäjää edustava vapaapainija.


title: Irbek Farnijev

text: Vuonna 2003 Farnijev voitti maailmanmestaruuden 66 kilogramman painoluokassa New Yorkin MM-kisoissa ja Euroopan mestaruuden Riian EM-kisoissa. Lisäksi hän on saavuttanut EM-hopeaa 2001 Budapestissa (69 kg) ja 2007 Sofiassa sekä MM-pronssia 2007 Bakussa.


title: Irbek Farnijev

text: Seuratasolla Farnijev edustaa armeijan keskusurheiluseuraa. Hän asuu synnyinkaupungissaan Vladikavkazissa. Hän on 169 senttimetriä pitkä ja painaa 69 kilogrammaa.


title: Aslanbek Huštov

text: Aslanbek Vitaljevitš Huštov (, s. 1. heinäkuuta 1980 Beloglinka, Kabardi-Balkarian ASNT) on Venäjää edustava kreikkalais-roomalaisen tyylin painija, olympiavoittaja ja Euroopan mestari.


title: Aslanbek Huštov

text: 96 kilogramman painoluokassa painiva Huštov voitti Euroopan mestaruuden Tampereella 2008. Samana vuonna hän voitti myös oman sarjansa maailmancupissa. Vuonna 2007 hän saavutti sotilaiden MM-pronssia. Huštov voitti olympiakultaa Pekingissä 2008 voitettuaan saksalaisen Mirko Englichin finaalissa pistein 6-0, 3-0..


title: Aslanbek Huštov

text: Toisen EM-kultamitalinsa Huštov voitti Vilnasta 2009, ja onnistui näin puolustamaan edellisvuoden mestaruuttaan. Saman vuoden Herningin MM-kilpailuissa hän sai pronssia. Vuosi 2010 oli Huštoville edellisvuoden toisinto: hän saavutti kolmannen Euroopan mestaruutensa Bakusta ja sijoittui Moskovan MM-kilpailuissa pronssille.


title: Aslanbek Huštov

text: Huštov tunnetaan erityisesti junttanostostaan. Hän aloitti painin 8-vuotiaana, mutta alkoi panostaa painiin kokopäiväisesti vasta 24-vuotiaana. Huštov asuu Krasnojarskissa. Hänellä on vaimo ja yksi tytär. Hän on 180 senttimetriä pitkä ja painaa 99 kilogrammaa.


title: Natalja Golts

text: Natalja Jurjevna Golts (, s. 22. elokuuta 1985 Montšegorsk, Murmanskin alue) on venäläinen naispainija ja Euroopan mestari. Hän painii 55 kilogramman painoluokassa.


title: Natalja Golts

text: Golts on voittanut urallaan Euroopan mestaruuden viidesti (Riika 2003, Varna 2005, Moskova 2006, Sofia 2007 ja Tampere 2008) ja EM-hopeaa kerran (Baku 2010). MM-kisoissa hän on sijoittunut neljä kertaa pronssille (Khalkis 2002, New York 2003, Budapest 2005 ja Baku 2007) ja kerran hopealle (Tokio 2008). Lisäksi hänellä on lukuisia mitaleita nuorempien ikäluokkien arvokilpailuista.


title: Natalja Golts

text: Painin maailmancupissa Golts voitti kultaa 2002, hopeaa 2005 ja pronssia 2003. Pekingin kesäolympialaisissa 2008 hän sijoittui kahdeksanneksi.


title: Natalja Golts

text: Golts on 163 senttimetriä pitkä ja painaa 55 kilogrammaa. Hän asuu Moskovassa. Siviilisäädyltään hän on naimaton.


title: Namiq Abdullayev

text: Namiq Abdullayev (s. 5. tammikuuta 1971) on azerbaidžanilainen vapaapainija ja olympiavoittaja.


title: Namiq Abdullayev

text: Abdullayev voitti olympiakultaa 54 kilogramman painoluokassa 2000 Sydneyn olympialaisissa. Neljä vuotta aikaisemmin hän oli jäänyt Atlantan olympialaisissa hopealle 52 kilogramman painoluokassa.


title: Namiq Abdullayev

text: Euroopan mestaruuksia Abdullayev on voittanut kaksi kappaletta: 1995 Fribourgissa (52 kg) ja 2003 Riiassa. Lisäksi hän on saavuttanut urallaan kolmesti MM-hopeaa (1994, 1998, 2002), kahdesti EM-hopeaa (1997, 2006) sekä kerran MM-pronssia (2006) ja EM-pronssia (1996). Vuonna 1995 hän saavutti hopeaa sotilaiden maailmankisoista.


title: Namiq Abdullayev

text: Abdullayev on 160 senttimetriä pitkä ja painaa 58 kilogrammaa.


title: Tammenlehvän perinneliitto

text: Tammenlehvän Perinneliitto on yhdistys, joka vaalii toisen maailmansodan Suomea kohdanneiden osien eli talvisodan (1939-1940), jatkosodan (1941-1944) ja Lapin sodan (1944-1945) sekä niiden suomalaisten ja Suomen asevoimissa palvelleiden ulkomaisten sotaveteraanien perinteitä. Liitto perustettiin 2003 ja sen perustajajäseniä olivat Sotainvalidien Veljesliitto, Suomen Sotaveteraaniliitto ja Rintamaveteraaniliitto sekä toimintansa 2013 lopettanut Rintamanaisten Liitto.


title: Tammenlehvän perinneliitto

text: Perinneliitto on julkaissut verkossa muistomerkkiportaalin.


title: Tammenlehvän perinneliitto

text: Tammenlehvän Perinneliitossa on 22 jäsenyhteisöä:


title: Windside-roottori

text: Windside-tuuliturbiini eli tuuliruuvi on suomalaisen Risto Joutsiniemen 1980-luvun alussa kehittelemä kierretty versio Savonius-roottorista.


title: Windside-roottori

text: Windside-tuuliroottorin rakenteen pääkomponentteina on kaksi poikkileikkaukseltaan lähes puoliympyrän muotoista spiraaliksi pituussuunnassa kierrettyä siipeä. Nämä sijaitsevat kiertosymmetrisesti pystysuoran akselin suhteen. Siipi on kolmidimensionaalisesti käyristynyt ohut kuori. Siivet kiinnittyvät keskiakseliin ja tasapainottavat toistensa keskipakovoimat.


title: Windside-roottori

text: Windside ei tarvitse päätylevyjä, kuten Savonius-tuuliturbiini. Savonius-tuuliturbiinin hyötysuhde paranee noin puolella päätylevyjen ansiosta, mutta Windsidessa se vain huonontaa asiaa, koska tuuli ei pääse kiertymään ylä ja alapuolelta.